

|  |  |  |
| --- | --- | --- |
|  |  |  |
|  |  |  |

|  |
| --- |
| SHPENZIMET TATIMORE  2019-2020 |



DREJTORIA E PËRGJITHSHME E POLITIKAVE MAKROEKONOMIKE DHE ÇËSHTJEVE FISKALE

MINISTRIA E FINANCAVE DHE EKONOMISË

Email: info@financa.gov.al

Website: [www.financa.gov.al](http://www.financa.gov.al)

Tel: 00355422811133

Adresa: Bulevardi “Dëshmorët e Kombit”, Nr.3, Tiranë

**Publikuar nga:**

Ministria e Financave dhe Ekonomisë

Drejtoria e Përgjithshme e Politikave Makroekonomike dhe Çështjeve Fiskale

Drejtoria e Harmonizimit Fiskal

Tiranë, Dhjetor 2021

**Kontribues/Hartues në Raportin e Shpenzimeve Tatimore:**

Nikolla Lera, Drejtor i Përgjithshëm

Zarina Taja, Drejtor Drejtorie

Xhorxhina Gjoni, Specialist

**Ministria e Financave dhe Ekonomisë falenderon për kontributin e tyre:**

Drejtorinë e Përgjithshme të Tatimeve, Drejtorinë e Përgjithshme të Doganave dhe INSTAT

**Ky projekt mundësohet nga:**

SAFE (Strengthening Accountability and the Fiduciary Environment)

- Trust Fund i administruar nga Banka Botërore.

Copyright ©

Ministria e Financave dhe Ekonomisë

Ky raport nuk mund të riprodhohet, shpërndahet apo transmetohet në asnjë format, duke përfshirë

fotokopjimin, regjistrimin apo metoda të tjera elektrike, pa lejen e shkruar të autorit, përveç rasteve

të referencave në botime të tjera dhe përdorimit jo-komercial sikurse është parashikuar në ligjin për të drejtat e autorit.

Ky projekt është financuar nga Swiss State Secretariat for Economic Affairs (SECO) dhe Komisioni Evropian.

**Përmbledhje Ekzekutive**

Ky raport synon të pasqyrojë nivelin e shpenzimeve tatimore në Republikën e Shqipërisë për vitin 2019 dhe për vitin 2020, sipas kuadrit fiskal në fuqi. Në këtë raport janë pasqyruar dhe llogaritur shpenzimet tatimore si rezultat i përjashtimeve tatimore dhe normave të ndryshme tatimore nga ato standarde, të cilat burojnë nga Tatimi mbi Vlerën e Shtuar (TVSH), Tatimi mbi Fitimin (TF), Tatimi i Thjeshtuar mbi Fitimin (TTHF) dhe Akciza.

Modelet e aplikuara për vitin 2019 dhe vitin 2020 për llogaritjen e këtyre shpenzimeve tatimore përkojnë me praktikat më të mira ndërkombëtare dhe janë hartuar me Asistencën Teknike të Bankës Botërore, financuar nga fondi SAFE. Në këtë raport është pasqyruar metodologjia e përdorur, normat standarde (*benchmark)* të aplikuara, të dhënat e grumbulluara, si dhe vlerësimi i shpenzimeve tatimore për vitin 2019 dhe vitin 2020.

Bazuar në modelet e vlerësimit, vlera e shpenzimeve tatimore, për vitin 2019 llogaritet rreth 84.4 miliardë lekë ose 5.0% e Produktit të Brendshëm Bruto (PBB). Nga totali i shpenzimeve tatimore rezulton se rreth 95.9% e tyre rrjedhin nga përjashtimet, aplikimi i normave të reduktuara të TVSH-së, nga kufiri i regjistrimit të TVSH-së, si dhe nga prodhimet vetjake. Shpenzimi tatimor i TVSH-së përbën rreth 4.8% të PBB-së. Ky rezultat është i pritshëm pasi të ardhurat nga TVSH-ja zënë peshën kryesore në portofolin e të ardhurave tatimore.

Shpenzimet tatimore që krijohen nga përjashtimet apo aplikimet e normave të reduktuara në tatimet e tjera, si Akcizë, Tatim mbi Fitimin dhe Tatimin e Thjeshtuar mbi Fitimin përbëjnë rreth 0.2% të PBB-së.

Rezultatet për vitin 2020 vazhdojnë të ruajnë të njëjtin trend si ato të vitit 2019, ku në total vlera e shpenzimeve tatimore, për vitin 2020 llogaritet rreth 86.8 miliardë lekë ose 5.4% e PBB-së. Ndërkohë, shpenzimi tatimor i secilit tatim përkatësisht ruan të njëjtën peshë si gjatë vitit 2019. Sa i takon shpenzimit tatimor ndaj PBB-së, shpenzimi tatimor i TVSH-së është rreth 5.2% e PBB-së, ndërsa tatimet e tjera janë rreth 0.2% e PBB-së.

TABELA E PËRMBAJTJES

[Çfarë janë Shpenzimet Tatimore? 6](#_Toc90022090)

[Shpenzimet Tatimore në Republikën e Shqipërisë (RSH) 6](#_Toc90022091)

[Treguesit fiskalë të të ardhurave tatimore 8](#_Toc90022092)

[Identifikimi i Shpenzimeve Tatimore 9](#_Toc90022093)

[Regjimi i Përgjithshëm Tatimor i aplikuar përgjatë vitit 2019 dhe vitit 2020 9](#_Toc90022094)

[Përcaktimi i Normave Standarde të Sistemit Tatimor 11](#_Toc90022095)

[Identifikimi i Masave Lehtësuese 13](#_Toc90022096)

[Metodologjia 16](#_Toc90022097)

[Metoda e të Ardhurave të Munguara 16](#_Toc90022098)

[Të dhënat 17](#_Toc90022099)

[Llogaritja e Shpenzimeve Tatimore 18](#_Toc90022100)

[Rezultatet – Shpenzimi tatimor 2019-2020 22](#_Toc90022101)

[Tatimi mbi fitimin e biznesit 22](#_Toc90022102)

[Tatimi mbi fitimin 23](#_Toc90022103)

[Tatimi i Thjeshtuar mbi Fitimin 26](#_Toc90022104)

[Tatimi mbi Vlerën e shtuar 27](#_Toc90022105)

[Akciza 30](#_Toc90022106)

[Shtojca 31](#_Toc90022107)

**Lista e shkurtimeve:**

SHT – Shpenzim Tatimor

PBB – Produkt i Brendshëm Bruto

DPT – Drejtoria e Përgjithshme e Tatimeve

DPD – Drejtoria e Përgjithshme e Doganave

INSTAT – Instituti i Statistikave

TVSH – Tatimi mbi Vlerën e Shtuar

TF – Tatimi mbi Fitimin

TTHF – Tatimi i Thjeshtuar mbi Fitimin

TAP – Tatimi mbi të Ardhurat Personale

TBP – Tabela e Burim – Përdorimeve

CPA – Classification of Products by Activity/ Klasifikimi i produkteve sipas aktivitetit

NACE – Nomenklatura e Kombinuar e Aktiviteteve Ekonomike

RSH – Republika e Shqipërisë

AKBN - Agjencia Kombëtare e Burimeve Natyrore

GFS - Government Finance Statistics

**Lista e Tabelave**

[*Tabela 1* Të ardhurat totale për Shqipërinë gjatë vitit 2019 dhe vitit 2020 8](#_Toc90022302)

[*Tabela 2* Parashikimet kryesore ligjore (të përmbledhura) që shkaktojnë një shpenzim tatimor 13](#_Toc90022303)

[*Tabela 3* Totali i Shpenzimeve tatimore gjatë vitit 2019 dhe vitit 2020. 22](#_Toc90022304)

[*Tabela 4* Shpenzimi tatimor nga Tatimi mbi fitimin sipas nivelit të qarkullimit 23](#_Toc90022305)

[*Tabela 5* Shpenzimi tatimor i Tatimit të Thjeshtuar mbi Fitimin 26](#_Toc90022306)

[*Tabela 6* Shpenzimi tatimor i TVSH-së për vitin 2019 dhe 2020 27](#_Toc90022307)

[*Tabela 7* Shpenzimi tatimor nga normat e reduktuara të TVSH-së 28](#_Toc90022308)

[*Tabela 8* Shpenzimi tatimor i përjashtimeve nga TVSH-ja 29](#_Toc90022309)

[*Tabela 9* Shpenzimi tatimor i Akcizës 30](#_Toc90022310)

**Lista e Grafikëve**

[*Grafiku 1* Shpërndarja e totalit të shpenzimit tatimor të fitimit mbi biznesin në shpenzim tatimor nga TF dhe TTHF për vitin 2020 23](#_Toc90022375)

[*Grafiku 2* Shpërndarja e totalit të shpenzimit tatimor të fitimit mbi biznesin në shpenzim tatimor nga TF dhe TTHF për vitin 2019 23](#_Toc90022376)

[*Grafiku 3* Pesha e shpenzimit tatimor 2019 sipas dy burimeve kryesore, bizneseve me qarkullim 8-14 milionë lekë dhe nga bizneset me normë të reduktuar 5% 24](#_Toc90022377)

[*Grafiku 4* Pesha e shpenzimit tatimor 2020 sipas dy burimeve kryesore, bizneseve me qarkullim 8-14 milionë lekë dhe nga bizneset me normë të reduktuar 5% 24](#_Toc90022378)

[*Grafiku 5* Shpenzimi tatimor i kompanive software në krahasim me normat e tjera të reduktuara për subjektet me qarkullim mbi 14 milionë lekë, viti 2019 dhe viti 2020 24](#_Toc90022379)

[*Grafiku 6* Shpenzimi tatimor sipas sektorëve të ekonomisë 25](#_Toc90022380)

[*Grafiku 7* Shpenzimi tatimor i TTHF sipas sektorëve kryesorë të ekonomisë 26](#_Toc90022381)

[*Grafiku 8* Shpenzimi tatimor i normave të reduktuara për 2019 dhe 2020 28](#_Toc90022382)

[*Grafiku 9* Shpenzimet tatimore të përjashtimeve të TVSH-së 29](#_Toc90022383)

[*Grafiku 10* Shpenzimi tatimor i Akcizës 30](#_Toc90022384)

# Çfarë janë Shpenzimet Tatimore?

Shpenzimet tatimore ose të quajtura ndryshe të ardhura të munguara janë ato të ardhura që mungojnë në buxhetin e shtetit si shkak i aplikimit të normave të ndryshme tatimore krahasuar me normat standarde tatimore, të cilat rrjedhin nga dispozitat e parashikuara në ligjet fiskale, që lejojnë trajtime të diferencuara nga normat standarde tatimore, të tilla si: nivelet e reduktuara të tatimit, përjashtimet, zbritjet, kreditë tatimore.

Këto trajtime të diferencuara/ndryshme nga normat standarde tatimore përdoren nga politikëbërësit me synim arritjen e një objektivi të caktuar socialo-ekonomik, i cili devijon nga funksioni thelbësor i sistemit tatimor, duke rezultuar kështu në të ardhura të munguara. Pra, mund të themi se shpenzimet tatimore konsiderohen si një mënyrë alternative e politikëbërjes me të cilat qeveritë ofrojnë mbështetje financiare për sektorë, aktivitete ose një grup të caktuar tatimpaguesish, duke u ofruar norma të reduktuara tatimore, përjashtime nga tatimet, zbritje dhe kredi tatimore.

Në bazë edhe të praktikave më të mira ndërkombëtare, rishikimi sistematik i shpenzimeve tatimore konsiderohet një element kryesor i transparencës fiskale, por edhe një mjet për të përmirësuar vendimmarrjet politike, kjo edhe për faktin se ndonjëherë ndodh që këto trajtime të diferencuara tatimore të humbasin efektivitetin e tyre në sigurimin e përfitimit ekonomik të synuar nga politikëbërësit. Marrë shkak nga rëndësia e tyre, shpenzimet tatimore duhet të menaxhohen me po aq kujdes sa dhe shpenzimet e tjera buxhetore, ato duhet të identifikohen, maten, monitorohen dhe raportohen periodikisht me qëllim vlerësimin e ndikimit real të çdo politike të ndërmarrë nga hartuesit e politikave fiskale dhe qeveria, për të vlerësuar ndikimin e tyre tek tatimpaguesit dhe në ekonominë në tërësi.

## Shpenzimet Tatimore në Republikën e Shqipërisë (RSH)

Vlerësimi i të ardhurave të munguara në buxhetin e shtetit, si rezultat i trajtimeve të diferencuara dhe përjashtimeve tatimore ka nisur të zbatohet që prej vitit 2016. Për herë të parë në vitin 2016 u ndërtua një model i thjeshtë për vlerësimin e shpenzimeve tatimore, duke arritur në një përllogaritje të përafërt në vlerë dhe në përqindje ndaj PBB-së, model i cili u zbatua edhe gjatë vitit 2017. Më pas shpenzimet tatimore për vitin 2018, janë vlerësuar duke përdorur modele të sofistikuara, të cilët janë përmirësuar edhe më tej gjatë vitit 2019 dhe vitit 2020.

Modelet e aplikuara që prej vitin 2018, për llogaritjen e këtyre shpenzimeve tatimore, përkojnë me praktikat më të mira ndërkombëtare dhe janë hartuar me Asistencën Teknike të Bankës Botërore financuar nga fondi SAFE. Në vijim të punës së nisur dhe prezantuar në raportin e shpenzimeve tatimore të vitit 2018, është vijuar me përmirësimin e mëtejshëm të modeleve të ndërtuara, përkatësisht për modelet e llogaritjes së shpenzimeve tatimore të përjashtimeve dhe normave të ndryshme tatimore nga ato standarde, të cilat burojnë nga TF, TTHF, TVSH dhe Akciza, duke rritur ndjeshëm cilësinë e rezultateve që prezantohen në këtë raport.

Duhet theksuar se për hartimin e modeleve specifike baza është legjislacioni në fuqi i fushës, duke trajtuar në mënyrë specifike secilin parashikim tatimor (qofshin këto norma të reduktuara, përjashtime, zbritje dhe kredi tatimore) dhe aty ku është e mundur, përcaktimin e shpenzimit tatimor të secilit prej tyre. Praktikat ligjore shqiptare kërkojnë që çdo përjashtim apo trajtim preferencial tatimor, të parashikohet vetëm me ligj dhe si i tillë, të shoqërohet me shpjegimet e nevojshme mbi objektivat e synuara, si dhe me llogaritjet përkatëse mbi parashikimin e të ardhurave të mundshme të munguara në buxhet për shkak të tij.

Referuar listës së përjashtimeve ose aplikimit të normave të reduktuara tatimore, shpenzimet tatimore në RSH mund të klasifikohen sipas qëllimit në këto nëndarje:

* Përjashtimet që aplikohen gjerësisht në praktikat më të mira ndërkombëtare të taksimit, siç është rasti i përjashtimit nga TVSH-ja i shërbimeve financiare.
* Përjashtimet apo reduktimet e tatimeve që ofrohen për të inkurajuar një ose disa sektorë të ekonomisë. Në këtë rast, përjashtimi nga taksat shërben si një nxitës në lehtësimin e barrës fiskale për bizneset, me synim mbështetjen e strategjisë qeveritare për zgjerimin e mëtejshëm të sektorëve prioritarë. Për shembull, ulja e normës së aplikuar të TVSH-së për hotelet me 5 yje, apo përjashtimi i tyre nga TF për 10 vjet, apo ulja e normës së TVSH-së në 6% për fermerët, janë të gjithë shembuj që synojnë të mbështesin politikat qeveritare për përkrahjen e sektorit të turizmit dhe bujqësisë.
* Përjashtimet që ofrohen për të reduktuar kostot/çmimet e mallrave dhe shërbimeve të nevojshme për publikun për mallra ose shërbime që kanë konsum të gjerë dhe në interes të publikut dhe për të krijuar një shoqëri më gjithëpërfshirëse. Për shembull, produktet dhe shërbimet mjekësore apo shërbimet e edukimit janë të përjashtuara nga TVSH-ja.
* Përjashtimet/reduktimet e shkallës tatimore që ofrohen për të minimizuar/shmangur tatimin e dyfishtë ose për të nxitur apo incentivuar shpërndarjen e fitimit (për shembull një dividend më i ulët me synim nxitjen e shpërndarjes së fitimit).
* Përjashtimet/reduktimet e shkallës tatimore mund të përdoren dhe si mjete të shpejta dhe efektive për të arritur objektivat e politikave të hartuara, si për shembull në rastet e shërbimeve mjekësore dhe arsim. Kjo për arsye se, tatimpaguesit me të ardhura të vogla mund të mos kenë mundësi financiare për të paguar këto shërbime në momentin aktual dhe të kërkojnë rimbursim të tatimit të paguar për to më pas. Nëpërmjet përjashtimeve të këtyre shërbimeve nga tatimi, tatimpaguesve u mundësohet lehtësia tatimore në momentin që kryhet blerja e së mirës.

Sikundër përmendëm edhe më lart, tatimet mbi të cilat është vlerësuar dhe llogaritur shpenzimi tatimor janë: TVSH-ja, TF, TTHF dhe Akciza. Për shpenzimin tatimor që buron nga tatimi mbi të ardhurat personale (TAP), ndryshe nga vitet e mëparshme, për vitin 2019 dhe vitin 2020 nuk janë kryer llogaritje. Kjo për arsye se për dy nga burimet kryesore, të cilat përbëjnë edhe devijim nga normat standarde të përcaktuara të TAP, është vënë re se janë nënshfrytëzuar ose nuk shfrytëzohen fare. Këto dy shpenzime të zbritshme përfshijnë shuma e interesit bankar të kredisë së marrë për shkollim, për vete apo për fëmijët dhe personat në kujdestari, si dhe shpenzimet për mjekim, për vete apo për fëmijët dhe personat në kujdestari, për pjesën e pambuluar nga sigurimi i detyrueshëm shëndetësor dhe zbatohen vetëm për tatimpaguesit me të ardhura bruto vjetore nga të gjitha burimet deri në shumën 1,050,000 (një milionë e pesëdhjetë mijë) lekë në vit.

Bazuar në rëndësinë dhe ndikimin që normat tatimore, përjashtimet dhe zbritjet tatimore kanë si në buxhetin e shtetit dhe në tatimet e paguara nga subjektet tatimore, si dhe në kuadër të angazhimeve të ndërmarra të qeverisë mbi raportimin e shpenzimeve tatimore, bazuar në Urdhërin e Ministrit të Financave dhe Ekonomisë nr 389, datë 13.11.2019 *“Për krijimin e grupit të punës për analizimin, shqyrtimin dhe përgatitjen e raporteve për llogaritjen, vlerësimin dhe publikimin e të dhënave për shpenzimet tatimore”*, është vendosur publikimi në një frekuencë dy vjeçare i Raportit të Shpenzimeve Tatimore, i cili do të përfshijë të dyja periudhat raportuese.

## Treguesit fiskalë të të ardhurave tatimore

Situata e krijuar nga pandemia e COVID 2019 dhe tërmeti i nëntorit të vitit 2019 ishin faktorët kryesorë të rënies ekonomike me -0.4% gjatë vitit 2020. Produkti i Brendshëm Bruto nga 1,691.7 miliardë që ishte gjatë vitit 2019, ra në nivelin e 1,617.5 miliardë lekë gjatë vitit 2020. Në tabelën 1 pasqyrohet edhe niveli i të ardhurave tatimore nga secili tatim si dhe të ardhurat totale të vendit për vitin 2019 dhe vitin 2020.

Tabela 1 Të ardhurat totale për Shqipërinë gjatë vitit 2019 dhe vitit 2020

|  |  |  |  |
| --- | --- | --- | --- |
| E M Ë R T I M I Milionë lekë | 2019 | 2020 | Ndryshimi në % |
| TOTALI TË ARDHURAVE | **460,348.69** | **425,904.78** | **-7.48** |
| Të ardhura tatimore | **426,270.68** | **398,657.71** | **-6.48** |
| *TVSH* | *132,411.72* | *130,353.86* | *-1.55* |
| *TF* | *36,574.6* | *28,381.13* | *-22.40* |
| *Akcizat* | *46,741.62* | *44,521.21* | *-4.75* |
| *TTHF* | *354.93* | *383.52* | *8.06* |
| Të ardhura të tjera tatimore | **210,187.81** | **195,017.99** | **-7.22** |
| Të ardhura të tjera jo-tatimore | **34,078.01** | **27,247.07** | **-20.05** |

# Identifikimi i Shpenzimeve Tatimore

Për të identifikuar shpenzimet tatimore, fillimisht është e rëndësishme të kuptohet legjislacioni tatimor në fuqi në Republikën e Shqipërisë, të përcaktohen normat standarde (*Benchmark rate*) për secilin tatim dhe më pas të identifikohen të gjitha dispozitat e parashikuara në ligjet fiskale, të cilat lejojnë trajtime të diferencuara nga normat standarde tatimore.

## Regjimi i Përgjithshëm Tatimor i aplikuar përgjatë vitit 2019 dhe vitit 2020

Tatimet kryesore të cilat janë marrë në shqyrtim për llogaritjen e shpenzimeve tatimore janë: TF, TTHF, TVSH dhe Akciza. Duhet theksuar se TF dhe TTHF, pavarësisht natyrës së njëjtë, janë trajtuar veçmas duke qenë se normat standarde të secilit tatim janë të ndryshme. Për më tepër, menaxhimi i të ardhurave nga TF bëhet nga pushteti qendror, ndërsa të ardhurat nga TTHF menaxhohen nga pushteti lokal, ndaj dhe trajtimi i tyre do bëhet më vete.

**Tatimi mbi Fitimin**

Tatimi mbi Fitimin rregullohet me anë të ligjit nr. 8438, datë 28.12.1998 "Për tatimin mbi të ardhurat", i ndryshuar, si dhe të gjitha aktet e tjera ligjore dhe nënligjore dalë në zbatim të tij. Ky ligj, ndër të tjera, rregullon marrëdhëniet që lindin në fushën e tatimit mbi fitimin për shoqëritë tregtare si dhe të personave fizikë (tregtarë të regjistruar), kur janë subjekt i tatimit mbi fitimin.

Shkallët e tatimit mbi fitimin, të aplikuara gjatë vitit 2019 dhe vitit 2020, janë:

* 5% për tatimpaguesit me të ardhura mbi 8,000,000 (tetë milionë) lekë deri në 14,000,000 (katërmbëdhjetë milionë) lekë në vit.
* 15% për tatimpaguesit me të ardhura mbi 14,000,000 (katërmbëdhjetë milionë) lekë në vit.

Duhet theksuar gjithashtu që, subjektet me qarkullim vjetor deri në 8,000,000 (tetë milionë) lekë, janë subjekt i tatimit të thjeshtuar mbi fitimin.

**Tatimi i Thjeshtuar mbi Fitimin**

Tatimi i thjeshtuar mbi fitimin për biznesin e vogël trajtohet në ligjin nr. 9632, datë 30.08.2006 “Për sistemin e taksave vendore”. Subjektet të cilat i nënshtrohen këtij tatimi janë tatimpaguesit me një qarkullim vjetor më të vogël ose të barabartë me 8,000,000 (tetë milionë) lekë, ku përfshihen të ardhurat gjithsej nga veprimtaria e biznesit të vogël, që nënkuptojnë çdo lloj të ardhure të realizuar gjatë periudhës tatimore dhe përfshijnë, pa u kufizuar vetëm në to: të ardhurat e realizuara nga furnizimi i mallrave dhe shërbimeve, të ardhurat nga pjesëmarrjet, të ardhurat nga interesat, të ardhurat nga shfrytëzimi i pasurisë së luajtshme e të paluajtshme.

Shkalla tatimore e aplikueshme mbi fitimin e tatueshëm, për tatimpaguesit gjatë vitit 2019 dhe vitit 2020 është:

* 0% për tatimpaguesit me qarkullim më të vogël ose të barabartë me 5,000,000 (pesë milionë) lekë;
* 5% për tatimpaguesit me qarkullim më të madh se 5,000,000 (pesë milionë) lekë dhe më të vogël ose të barabartë me 8,000,000 (tetë milionë) lekë.

**Tatimi mbi Vlerën e Shtuar (TVSH)**

Tatimi mbi Vlerën e Shtuar në Republikën e Shqipërisë rregullohet me anë të ligjit nr. 92/2014, datë 04.07.2014 “*Për Tatimin mbi Vlerën e Shtuar në Republikën e Shqipërisë*”, i ndryshuar dhe akteve nënligjore në zbatim të tij. Ky tatim është një tatim i përgjithshëm mbi konsumin e mallrave dhe shërbimeve, proporcional me çmimin e tyre, që i ngarkohet këtij të fundit në çdo fazë të prodhimit dhe procesit të shpërndarjes. Tatimit mbi vlerën e shtuar i nënshtrohen të gjitha furnizimet e mallrave dhe shërbimeve, të kryera kundrejt pagesës, brenda territorit të Republikës së Shqipërisë, nga një person i tatueshëm që vepron si i tillë dhe të gjitha importet e mallrave në territorin e RSH-së.

Kufiri minimal i regjistrimit për tatimin mbi vlerën e shtuar i zbatuar përgjatë vitit 2019 dhe vitit 2020, është niveli i qarkullimit mbi 2,000,000 (dy milionë) lekë në një vit kalendarik. Shkalla e TVSH-së, e aplikueshme për furnizimet e tatueshme, është shkalla e TVSH-së në fuqi në momentin e lindjes së tatimit, përveç rasteve kur parashikohet ndryshe. Norma standarde e shkallës së TVSH-së, e cila aplikohet si një përqindje e vlerës së tatueshme, është 20%. Gjithashtu, aplikohet norma 0% për eksportin e produkteve dhe shërbimeve të përcaktuara sipas legjislacionit në fuqi, si dhe norma e reduktuar e TVSH-së në masën 6%.

**Akciza**

Akcizat në Republikën e Shqipërisë rregullohen me anë të ligjit nr. 61/2012 “*Për Akcizat në Republikën e Shqipërisë*”, i ndryshuar. Në këtë ligj përcaktohen rregullat e përgjithshme për prodhimin, mbajtjen, magazinimin, lëvizjen dhe kontrollet mbi produktet që i nënshtrohen detyrimeve të akcizës, si dhe vendos rregullat specifike mbi akcizën që zbatohet mbi konsumin e produkteve energjetike, alkoolin dhe pijet alkoolike, duhanin dhe nënproduktet e tij.

Produkte kryesore që i nënshtrohen akcizës janë:

1. alkooli dhe pijet alkoolike;
2. duhani dhe produktet e duhanit;
3. kafeja;
4. karburanti;
5. si dhe shumë produkte të tjera, të përcaktuara nga ky ligj.

## Përcaktimi i Normave Standarde të Sistemit Tatimor

Shpenzimet tatimore kryesisht maten si ndryshim ndërmjet të ardhurave teorike nëse do të aplikoheshin normat standarde (zakonisht norma më e lartë e aplikuar) dhe të ardhurave të realizuara nga sistemi tatimor. Bazuar në të dhënat e nevojshme për vlerësimin e shpenzimeve tatimore, përcaktimi i normave standarde të sistemit tatimor ose të quajtur ndryshe në literaturën e huaj si *Benchmark Tax System (BTS*), shndërrohet në një nga hapat e rëndësishëm në llogaritjen e shpenzimeve tatimore.

Këto norma parashikojnë strukturën e normës së tatimit mbi llojin e të ardhurës, që do të zbatohej në përgjithësi dhe çdo devijim nga këto norma standarde do të konsiderohet shkak për krijimin e shpenzimeve tatimore. Sistemi i normave standarde nuk parashikon lehtësira tatimore në formën e normave të reduktuara, përjashtimeve, ose lehtësirave të çdo lloji. Ndërkohë, për arsye se trajtimet tatimore të përcaktuara nuk duhet të favorizojnë dhe as të dëmtojnë tatimpaguesit ose aktivitetet e ngjashme, duhet gjithashtu të përcaktojmë se disa lehtësira tatimore konsiderohen strukturore, të tilla si 0% TVSH mbi eksportin, si dhe aktivitete të tjera të ngjashme, duke qënë se TVSH-ja parashikohet të aplikohet vetëm mbi konsumin brenda vendit.

Për identifikimin e normave standarde të sistemit tatimor në Republikën e Shqipërisë jemi bazuar në një përqasje praktike. Me qëllim përcaktimin e një strukture të qartë të llogaritjes dhe raportimit të shpenzimeve tatimore, janë identifikuar elementët përbërës të normave standarde të ndara sipas llojeve të tatimeve, përkatësisht:

1. Tatimi mbi Fitimin;
2. Tatimi i Thjeshtuar mbi Fitimin;
3. Tatimi mbi Vlerën e Shtuar; dhe
4. Akcizat.

Në vijim do të përcaktohen kushtet dhe normat standarde, devijimet nga të cilat përbëjnë shkas për krijimin e një shpenzimi tatimor.

**Tatimi mbi Fitimin**

Norma tatimore e tatimit mbi fitimin është 15% për të gjithë tatimpaguesit me një qarkullim mbi 8,000,000 (tetë milionë) lekë. Tatimi llogaritet në bazë vjetore dhe viti fiskal korespondon me vitin kalendarik, pra 1 Janar – 31 Dhjetor. Ky tatim aplikohet mbi fitimin nominal të secilit tatimpagues.

**Tatimi i Thjeshtuar mbi Fitimin**

Norma tatimore e tatimit të thjeshtuar mbi fitimin është 5% për të gjithë tatimpaguesit me një qarkullim deri në 8,000,000 (tetë milionë) lekë. Tatimi llogaritet në bazë vjetore dhe viti fiskal korespondon me vitin kalendarik, pra 1 Janar – 31 Dhjetor. Ky tatim aplikohet mbi fitimin nominal të secilit tatimpagues.

**Tatimi mbi Vlerën e Shtuar**

Norma tatimore e tatimit mbi vlerën e shtuar, e cila aplikohet si një përqindje e vlerës së tatueshme, është 20%.

Vlen të ritheksohet se eksportet e produkteve dhe shërbimeve, të përcaktuara sipas legjislacionit në fuqi, tatohen me një normë tatimore 0%. Gjithashtu, mallrat në bagazhin personal të udhëtarit, si dhe furnizimet e mallrave dhe shërbimet e kryera në kuadër të marrëdhënieve diplomatike dhe konsullore, konsiderohen si lehtësira tatimore strukturore dhe nuk përbëjnë shkak për llogaritje të shpenzimit tatimor nga TVSH-ja.

**Akcizat**

Të mirat e akcizueshme për të cilat do të llogaritet shpenzim tatimor janë: kafeja, vera, birra, karburanti dhe cigare-duhan. Akciza mbi këto produkte llogaritet me tarifë specifike dhe si normë standarde do të meret norma më e lartë për secilën kategori. Më specifikisht njësitë standarde janë si më poshtë:

1. Kafe – 60 lekë/Kg;
2. Verë - 12,000 lekë/HL;
3. Birrë - 710 lekë/HL/shkallë alkoolometrike;
4. Karburant - 37 lekë/Litri;
5. Cigare-Duhan – 6000 lekë/Kg viti 2019 dhe 6250 lekë/Kg viti 2020 cigaret në import; 6000 lekë për cigaret e përpunuara për secilin vit.

## Identifikimi i Masave Lehtësuese

Në ndryshim nga regjimi i përgjithshëm tatimor, në Republikën e Shqipërisë aplikohen edhe norma të ndryshme tatimore krahasuar me normat standarde tatimore të përcaktuara në seksionin e mësipërm. Këto norma të ndryshme nga normat standarde, përjashtimet dhe kufiri në rastin e TVSH-së, të përcaktuara me ligj, përbëjnë edhe shkaqet kryesore të shpenzimeve tatimore.

Tabela 2 Parashikimet kryesore ligjore (të përmbledhura) që shkaktojnë një shpenzim tatimor

|  |  |  |
| --- | --- | --- |
| Parashikimet ligjore kryesore (të përmbledhura) | Trajtimi tatimor | Fusha e ndikimit |
| **Tatimi mbi Fitimin** | | |
| Për personat juridikë, të cilët ushtrojnë aktivitet për prodhimin /zhvillimin e software-ve; | 5% | Prodhimi i Software-ve |
| Për personat juridikë, të cilët zhvillojnë veprimtari ekonomike sipas ligjit nr.38/2012, “Për shoqëritë e bashkëpunimit bujqësor”; | 5% | Sektori Bujqësor |
| Për subjektet, të cilat zhvillojnë veprimtari pritëse të certifikuar si “agroturizëm”. | 5% | Sektori i Turizmit |
| Për personat juridikë, të cilët ushtrojnë veprimtari ekonomike në industrinë automotive; | 5% (2020) | Industria Automative |
| Personat juridikë që ushtrojnë vetëm veprimtari të karakterit fetar, humanitar, bamirës, shkencor apo edukativ, pasuria apo fitimi i të cilëve nuk përdoret për përfitimin e organizuesve. | Përjashtohen | Organizatat Jofitimprurëse |
| Shtëpitë filmike të prodhimit kinematografik, të liçensuara dhe të subvencionuara. | Përjashtohen | Kinematografi |
| Fondi i pensionit vullnetar i administruar nga shoqëria administruese e fondeve të pensionit vullnetar; | Përjashtohen | Fondet e pensionit |
| Strukturat akomoduese “Hotel/ Resort me katër dhe pesë yje, status special”, sipas përcaktimit në legjislacionin e fushës së turizmit dhe që janë mbajtës të një marke tregtare të regjistruar dhe njohur ndërkombëtarisht “brand name”. | Përjashtohen | Sektori i Turizmit |
| **Tatimi i Thjeshtuar mbi fitimin** | | |
| Tatimpaguesit me qarkullim deri në 5 milionë lekë paguajnë 0% TTHF. | 0% | Subjektet e vogla |
| **Tatimi mbi Vlerën e Shtuar[[1]](#footnote-1)** | | |
| Tatimpaguesit me qarkullim deri në 2 milionë lekë. | Përjashtohen | Subjektet e vogla |
| Furnizimi i shërbimit të akomodimit në strukturat akomoduese, sipas kategorive të përcaktuara në legjislacionin e fushës së turizmit. | 6% | Turizmi |
| Për strukturat, të cilat zhvillojnë veprimtari pritëse të certifikuar si “agroturizëm”, furnizimi i shërbimit të akomodimit dhe restorantit, me përjashtim të pijeve. | 6% | Turizmi |
| Furnizimi i shërbimit të reklamave nga media audiovizive. | 6% | Media |
| Furnizimi i librave të çdo lloji. | 6% | Libri |
| Furnizimi i shërbimit postar dhe i mallrave aksesore në furnizimin e këtij shërbimi, që janë në përputhje me shërbimin universal postar të kryer nga shërbimi publik postar në Republikën e Shqipërisë, përveç transportit të personave dhe telekomunikacionet. | Përjashtuar | Shërbimi postar |
| Furnizimi i barnave, pajisjeve mjekësore të implantueshme dhe të implantueshme aktive | Përjashtuar | Shërbimi shëndetësor |
| Furnizimi i shërbimeve shëndetësore dhe veprimeve të lidhura ngushtë me to, që kanë për qëllim mbrojtjen e shëndetit të shtetasve, përfshirë parandalimin, diagnozën, trajtimin, kurimin e sëmundjes apo çrregullimeve shëndetësore dhe rehabilitimin. | Përjashtuar |
| Furnizimet e shërbimeve shëndetësore, të kryera nga stomatologët dhe laborantët dentarë. | Përjashtuar | Stomatologjia |
| Furnizimi i shërbimeve dhe mallrave ngushtësisht të lidhura me ndihmën dhe asistencën sociale, përfshirë veprimet që kryejnë shtëpitë e kujdesit për të moshuarit. | Përjashtuar | Ndihma/Asistenca Sociale |
| Furnizimi i shërbimeve dhe mallrave ngushtësisht të lidhura me mbrojtjen e fëmijëve/të rinjve, të kryera nga institucione publike apo nga organizma pa qëllim fitim. | Përjashtuar | Mbrojtja e fëmijëve |
| Furnizimi i shërbimeve të edukimit të fëmijëve dhe të rinjve, të mësimdhënies shkollore apo universitare, formimit profesional dhe rikualifikimit, përfshirë furnizimin e shërbimeve dhe mallrave ngushtësisht të lidhura me to nga institucionet arsimore, publike dhe private, të mësimdhënies shkollore apo universitare, të kryera privatisht. | Përjashtuar | Arsimi |
| Furnizimi i shërbimeve të caktuara, të lidhura ngushtë me ushtrimin e sportit ose të edukimit fizik, që u ofrohen personave që marrin pjesë në ushtrimin e sportit apo të edukimit fizik nga organizatat jofitimprurëse. | Përjashtuar | Sporti |
| Furnizimi i shërbimeve të caktuara kulturore dhe mallrave që lidhen ngushtësisht me to, të kryera nga ana e institucioneve publike apo nga organizma të tjerë kulturorë, pa qëllim fitimi, të regjistruar sipas ligjit për organizatat jofitimprurëse, me karakter social, të njohura nga autoriteti kompetent në Republikën e Shqipërisë dhe me çmime të miratuara nga ky autoritet. | Përjashtuar | Kultura |
| Veprimtaritë e kryera nga radiotelevizionet publike shqiptare (RPSH). | Përjashtuar | RPSH |
| Furnizimi i makinave bujqësore. | Përjashtuar | Bujqësia |
| Furnizimi i inputeve bujqësore, siç janë plehrat kimike, pesticidet, farat dhe fidanët, përveç hormoneve të klasifikuar në kodet 2937 të NKM-së. | Përjashtuar | Bujqësia |
| Furnizimi i shërbimeve veterinare, me përjashtim të shërbimeve për kafshët shtëpiake. | Përjashtuar | Veterinaria |
| Shërbimet e sigurimit dhe të risigurimit, përfshirë kryerjen e shërbimeve të ndërmjetësimit në sigurime dhe risigurime nga agjentët dhe brokerat e sigurimit. | Përjashtuar | Sigurimi/Risigurimi |
| Dhënia dhe negocimi i kredive, si edhe menaxhimi i kredive nga ana e kredidhënësit. | Përjashtuar | Shërbimi financiar |
| Negocimi ose çdo marrëveshje tjetër në garantimin e kredive ose çdo sigurim tjetër për paratë, si edhe menaxhimi i garancive të kredive nga ana e kredidhënësit. | Përjashtuar |
| Transaksionet, përfshirë negocimin lidhur me veprimet e këmbimit, llogaritë e depozitave, llogaritë rrjedhëse, furnizimin e likuiditeteve nëpërmjet pagesave, transfertave, marrje-dhëniet e borxhit, çeqet dhe instrumentet e tjera të negociueshme, si dhe trasaksionet lidhur me valutën, kartëmonedhat apo monedhat e përdorura si mjete ligjore pagese. | Përjashtuar |
| Transaksionet, përfshirë negocimin, por jo menaxhimin apo ruajtjen, në aksione kuota, pjesë në shoqëri apo shoqata, në obligacione dhe tituj të tjerë, përveç dokumenteve që vendosin titull mbi mallrat dhe të drejtat apo titujt e përcaktuar në nenin 8, të këtij ligji. | Përjashtuar |
| Menaxhimi i fondeve të investimeve. | Përjashtuar | Investime |
| Furnizimi me vlerën e parashtypur i pullave postare për përdorim për shërbime postare në territorin e Republikës së Shqipërisë dhe pullave të tjera të ngjashme. | Përjashtuar | Shërbimi postar |
| Furnizimi i basteve, lotarive dhe lojërave të tjera të fatit, në kuptim të ligjit për lojërat e fatit. | Përjashtuar | Lojërat e fatit |
| Furnizimi i ndërtesave apo i pjesëve të një ndërtese, si edhe furnizimi i tokës, në të cilën qëndron ndërtesa, përveç furnizimit të procesit të ndërtimit. Furnizimi i tokës. | Përjashtuar | Furnizimi i ndërtesës/tokës |
| Dhënia me qira e pasurive të paluajtshme. | Përjashtuar | Qiradhënia |
| Furnizimi i shërbimeve të shtypshkronjave për gazetat, furnizimi i gazetave, i revistave të çdo lloji, si dhe furnizimi i shërbimit të reklamave nga media e shkruar. | Përjashtuar | Media e Shkruar |
| Furnizimi i shërbimeve të destinuara vetëm për realizimin e fazës së kërkimit të operacioneve hidrokarbure, lidhur me realizimin e fazës së kërkimit, si dhe furnizimi i mallrave që bëjnë kontraktorët për njëri-tjetrin ose nënkontraktorët për kontraktorët e tyre. | Përjashtuar | Operacionet hidrokarbure |
| Furnizimi i procesit të ndërtimit nga ndërtuesit subjekte të rindërtimit, brenda programit të rindërtimit, për rastet e shpalljes së “gjendjes së fatkeqësisë natyrore”. | Përjashtuar 2020 | Rindërtimi |
| Produktet e peshkimit dhe produkte të tjera në gjendje natyrore, të nxjerra nga ujërat territoriale të një vendi tjetër prej anijeve të regjistruara ose të matrikulluara në Republikën e Shqipërisë që mbajnë flamur shqiptar, si dhe produkte të përftuara në anije - fabrikë nga produktet e përmendura më sipër në këtë pikë, por para se të kryhet ndonjë shitje. | Përjashtuar | Ujërat territoriale |
| Importimet e arit të kryera nga Banka e Shqipërisë. | Përjashtuar | Ari |
| Importimi i makinerive dhe pajisjeve: a)në funksion të realizimit të kontratave të investimeve me vlerë të barabartë ose më të madhe se 50 milionë lekë; b)në funksion të realizimit të kontratave të investimeve në sektorin e përpunimit aktiv dhe të agrobiznesit, pavarësisht nga vlera e investimit; si dhe c)importimi i makinerive prodhuese nga subjektet e TTHF. | Përjashtuar | Kontratat e investimit |
| Importimi i mallrave/shërbimeve, që lidhen me realizimin e fazës së kërkimit të operacioneve hidrokarbure, të kryera nga kontraktorët/nënkontraktorët që punojnë për këto operacione. | Përjashtuar | Operacionet hidrokarbure |
| Importimi i lëndëve të para që përdoren për prodhimin e barnave, me përjashtim të lëndëve me përdorim të dyfishtë, të kryera nga mbajtësit e autorizimit të prodhimit. | Përjashtuar | Shërbimi Shëndetësor |

|  |  |  |
| --- | --- | --- |
| **Akciza** | | |
| **Produkti** | Norma Tatimore | Kodi NK |
| Kreu VIII - Alkooli, Pijet Alkoolike (Seksioni 14 Vera) | | |
| **VERA**  Vera W30;W31 (e paklasifikuar) | * 3 000 lekë/HL për verërat me forcë alkoolike deri në 12,5 gradë dhe * 4 000 lekë/HL për verërat me forcë alkoolike mbi 12,5 gradë * 10000 lekë/HL për verërat me forcë alkoolike deri në 12,5 gradë dhe;   -**12 000** lekë/HL për verërat me forcë alkoolike mbi 12,5 gradë | 22 04 21  22 04 29  22 04 30  22 04 30 10  22 04 30 96  22 04 30 98  22 05 10 10  22 05 90 10  22 06 00 10  22 06 00 59  22 06 00 89 |
| Vera <12.5% alkool nga prodhues <10.000 HL |
| Vera >12.5% alkool nga prodhues <10.000 HL |
| Vera <12.5% alkool nga prodhues >10.000 HL |
| Vera >12.5% alkool nga prodhues >10.000 HL |
| Vera e importuar (magazina) - verë e gazuar |
| Vera e importuar < 12.5% - akcizë 100 ALL/litër |
| Vera e importuar > 12.5% prodhues > 10.000 HL |
| Vera < 12.5% prodhues < 10.000 HL |
| Vera > 12.5% prodhues < 10.000 HL |
| Vera < 12.5% prodhues > 10.000 HL |
| Vera > 12.5% prodhues > 10.000 HL |
| Vera e gazuar |
| Kreu VIII - Alkooli, Pijet Alkoolike (Seksioni 13 – Birra) | | |
| **BIRRA**  Birrë e importuar me akcizë të paguar / e importuar në magazinat doganore /prodhim vendi Birrë e bërë nga malto: - nga prodhues vendas e të huaj < 200 000 HL në vit:  -nga prodhues vendas e të huaj > 200 000 HL në vit | - 360 lekë/HL/ shkallë alkoolometrike  - **710** lekë/HL/ shkallë alkoolometrike | 2203 |
| Kreu II - Lindja, Deklarimi, Pagesa, Përjashtimi, Humbjet Dhe Firot, *Duty Free Shops* dhe Bagazhet Personale, Rimbursimi, Shuarja, Klasifikimi Fiskal, Kushtet e Pagesës, Niveli I Detyrimeve, Mënyra e Llogaritjes (Neni 10 – Rastet e Përjashtimeve) | | |
| **KARBURANT**  Karburanti për peshkim (përjashtuar për anijet e peshkimit) | **37 lekë/litri** (akciza per karburantin ne rastet kur seshte i perjashtuar | 27 10 19 31 deri 27 10 19 48 |
| Karburante të tjera të përjashtuara (Karburanti që përdoret nga avionët e linjave ndërkombëtare për tregti/transport ndërkombëtar) | 27 10 19 31 deri 27 10 19 48 |
| Kreu X – Produktet e Duhanit (Neni 78 dhe Neni 79) | | |
| **CIGARE - DUHAN**  Cigare me akcizë të paguar në import / DSHA | 6000 lekë/kg- vitin 2019 dhe 6250 lekë/kg –vitin 2020 | 24 02 20 |
| Cigare e përpunuar me akcizë të paguar në import | 6000 lekë/kg | 24 03 |
| Duhan prodhim vendi | 2500 lekë/kg | 24 03 |
| Kreu IX - Kafeja (Neni 76 dhe Neni 77) | | |
| **KAFE**  Kafe me Akcizë të paguar në import / Kafe me DSHA -Kafe e papjekur -Kafe e Pjekur | 0 lekë/kg | 09 01 11 00 09 01 12 00 |
| 60 lekë/kg | 09 01 21 00 09 01 22 00 |

# Metodologjia

Metodologjia e përdorur për llogaritjen e shpenzimeve tatimore përkon me praktikat më të mira ndërkombëtare. Në literaturë sugjerohet se tre janë mënyrat kryesore që përdoren për vlerësimin e shpenzimeve tatimore përfshirë: metoda e të ardhurave të munguara, metoda e të ardhurave të fituara dhe metoda e shpenzimeve ekuivalente *(outlay equivalent).*

Si mënyrë vlerësimi për shpenzimet tatimore në RSH është përdorur metoda e të ardhurave të munguara, e cila është edhe metoda që ofron vlerësimin më të besueshëm për llogaritjen e nivelit të ndihmës së dhënë tatimpaguesve me anë të sistemit të taksave që përdoret aktualisht në RSH.

## Metoda e të Ardhurave të Munguara

Metoda e të Ardhurave të Munguara është metoda që zakonisht përdoret për vlerësimin e Shpenzimeve Tatimore. Kjo metodë është më e thjeshtë për t’u aplikuar, si shkak edhe i sasisë më të vogël së të dhënave që kërkohen.

Vlerësimi i shpenzimeve tatimore bazuar mbi metodën e të ardhurave të munguara aplikohet individualisht mbi secilin tatim, duke llogaritur tatimin që do të ishte paguar nëse do të aplikoheshin normat standarde tatimore dhe nuk merr në konsideratë sjelljen e tatimpaguesit.

Formulat e përdorura për të llogaritur shpenzimet tatimore sipas metodës së të ardhurave të munguara ndryshojnë në varësi të llojit të tatimit, megjithatë ideja kryesore është që gjithmonë, për të llogaritur shpenzimin tatimor vlerësohet diferenca midis të ardhurave që shteti duhet të kishte marrë në mungesë të masës së lehtësimit dhe asaj që ai në të vërtetë mori. Për përdorimin dhe mënyrën e llogaritjes së shpenzimeve tatimore sipas kësaj metode, baza është legjislacioni tatimor në fuqi në RSH, si dhe informacioni i disponueshëm tatimor dhe doganor, në varësi të llojit të tatimit mbi të cilin llogaritet shpenzim tatimor.

## Të dhënat

Cilësia dhe sasia e të dhënave të nevojshme për aplikimin e metodologjisë së sipërcituar është në varësi të të dhënave që disponon sistemi tatimor dhe INSTAT në RSH, si dhe në varësi të llojit të tatimit mbi të cilin do të llogaritet shpenzimi tatimor.

*Tatimi mbi Fitimin dhe Tatimi i Thjeshtuar mbi Fitimin*

Të dhënat e përdorura janë:

1. Deklarata vjetore e TF, dhe
2. Deklarata vjetore e TTHF.

Këto deklarata plotësohen një herë në vit nga subjektet dhe deklarohen, respektivisht: Deklarata e TF deri në 31 Mars të vitit pasues dhe Deklarata e TTHF deri në 10 Shkurt të vitit pasues. Këto të dhëna merren nga DPT.

*Tatimi mbi Vlerën e Shtuar*

Të dhënat e nevojshme për modelin e TVSH-së janë:

1. Deklarata mujore e TVSH-së të cilat deklarohen brenda datës 14 të muajit pasardhës pas çdo muaji, ose të datës 14 të muajit pasardhës pas çdo tremujori, në varësi të qarkullimit të biznesit. Këto të dhëna merren nga DPT;
2. Tabelat e Burim-Përdorimeve, të cilat publikohen nga INSTAT;
3. Të dhënat në lidhje me rritjen ekonomike, të cilat gjenden në kuadrin makrofiskal të publikuar nga MFE;
4. Të dhënat në lidhje me shpenzimet qeveritare, që gjenden në GFS (Government Finance Statistic) pranë MFE-së;

*Akcizat*

Të dhënat e përdorura për modelin e akcizës janë të dhënat nga Deklarata Shoqëruese për Akcizën, për produktet e akcizueshme, të dhëna të cilat merren nga Drejtoria e Përgjithshme e Doganave.

## Llogaritja e Shpenzimeve Tatimore

Shpenzimet tatimore parimisht do të llogariten si një diferencë ndërmjet asaj që shteti do të merte në formën e të ardhurave tatimore nëse do të aplikoheshin normat standarde, dhe asaj që shteti realisht merr në kushtet e legjislacionit në fuqi për periudhën tatimore.

Për llogaritjen e shpenzimeve tatimore nuk ka një formulë të saktë, kjo për arsye se llogaritja e shpenzimit tatimor do të jetë në varësi të llojit të tatimit për të cilin do të llogaritet shpenzimi tatimor, si dhe në varësi të cilësisë dhe sasisë së të dhënave në dispozicion. Në thelb ajo çfarë synohet të llogaritet është:

*Niveli i të ardhurave tatimore nëse do të zbatoheshin normat standarde për çdo të ardhur*

* *Nivelin e të ardhurave tatimore të mbledhura realisht duke zbatuar legjislacionin në fuqi*

*= Të ardhurat e munguara (Shpenzimi Tatimor)*

**Tatimi mbi fitimin dhe tatimi i thjeshtuar mbi fitimin**

Tatimi mbi Fitimin dhe Tatimi i Thjeshtuar mbi Fitimin trajtohen në mënyrë të njëjtë sa i takon llogaritjes së shpenzimit tatimor, pavarësisht se normat standarde përkatëse ndryshojnë. TF dhe TTHF janë tatime që llogariten mbi fitimin e tatueshëm të kompanisë. Duke ruajtur linjën e konceptit të të ardhurave të munguara, shpenzimi tatimor që buron nga TF dhe TTHF do të llogaritet si një diferencë mes të ardhurave tatimore që do të mblidheshin teorikisht nëse do zbatonim normat standarde, me të ardhurat tatimore të mbledhura realisht:

*Shpenzimi tatimor TF = TF teorik – TF i paguar*

ku:

*TF teorik* ***=*** *fitimin e tatueshëm* ***x*** *normat standarde të përcaktuara për TF*

*TF i paguar = Të ardhurat tatimore nga Tatimi mbi Fitimin që kanë paguar tatimpaguesit gjatë një periudhe të caktuar*

Në të njëjtën mënyrë kryhen llogaritjet edhe për TTHF.

*Shpenzimi tatimor TTHF = TTHF teorik – TTHF i paguar*

*TTHF teorik = fitimin e tatueshëm* ***x*** *normat standarde të përcaktuara për TF*

*TTHF i paguar = Të ardhurat tatimore nga Tatimi i Thjeshtuar mbi Fitimin që janë paguar nga tatimpaguesit gjatë një periudhe të caktuar*

**Tatimi mbi Vlerën e Shtuar**

Tatimi mbi Vlerën e Shtuar është tatim i vendosur mbi konsumin e mallrave dhe shërbimeve, në proporcion me çmimin e tyre. Duke qenë se TVSH-ja i ngarkohet çmimit neto në çdo fazë të prodhimit, si dhe në çdo fazë të procesit të shpërndarjes, ndërkohë që shpeshherë në legjislacionin tatimor parashikohen norma të reduktuara dhe përjashtime, të cilat prekin vetëm njërën apo disa nga etapat e zinxhirit të të mirave, është e rëndësishme që vlerësimi i shpenzimit tatimor të TVSH-së të fillojë me një analizë që përcakton sesi gjenerohet vlera e shtuar për atë furnizim ndërsa kalon nga një agjent te tjetri, derisa të mbërrijë tek konsumatori përfundimtar. Më pas vlerësohet sasia e TVSH-së, e cila nuk po mblidhet në këtë zinxhir, i cili nis nga faza fillestare e sigurimit të lëndës së parë dhe deri në konsumin final të të mirave.

Një faktor tjetër i rëndësishëm, që duhet të merret në konsideratë gjatë procesit të vlerësimit, është edhe statusi i tatueshmërisë së agjentëve mbi ndikimin që mund të ketë në shpenzimet tatimore.

Shkurtimisht disa faktorë të rëndësishëm që merren në konsideratë para se të vlerësojmë shpenzimin tatimor të TVSH-së janë:

* TVSH-ja paguhet nga “konsumatori i fundit”. Firmat që bëjnë furnizime plotësisht të tatueshme janë të liruara nga TVSH-ja. Ato paguajnë TVSH për inputet e tyre dhe e ngarkojnë atë në çmimin e shitjes, duke ia kaluar qeverisë diferencën ndërmjet TVSH-së së kreditueshme dhe TVSH-së së debitueshme. Firmat që bëjnë furnizime të tatueshme ose eksportojnë mallrat e tyre kanë të drejtë për shkarkimin e plotë të TVSH-së së ngarkuar.
* Kur TVSH-ja zbatohet për të mirat e “përjashtuara”, firmat janë konsumatori përfundimtar i këtyre të mirave dhe paguajnë një TVSH të parikuperueshme. Për shembull, firmat e shërbimeve financiare, të cilat ofrojnë shërbime të përjashtuara nga TVSH-ja, nuk mund t'i ngarkojnë blerësit TVSH-në dhe as nuk kanë të drejtë për kreditim të TVSH-së në hyrje. Kjo do të thotë se ato kanë TVSH të parikuperueshme. Për shkak se paguajnë TVSH-në, firmat që bëjnë furnizime të përjashtuara janë konsumatorët e fundit.
* TVSH zakonisht aplikohet në të gjitha importet. Pjesa më e madhe e importeve bëhet nga firmat që bëjnë furnizime të tatueshme, që do të thotë se shumë pak TVSH i paguhet qeverisë për importet e produkteve të papërpunuara, ndërkohë që sasia me e madhe e TVSH-së paguhet kur e mira përfundimtare blihet nga konsumatorët përfundimtarë, ku TVSH-ja e të mirës në fund rëndon e gjitha mbi konsumatorin e fundit.

Ky sistem faturash dhe krediti nënkupton që qeveria merr të gjithë TVSH-në nga konsumatorët fundorë; të gjitha transaksionet në ekonominë formale janë subjekt i TVSH-së dhe, në përgjithësi, firmat janë të liruara nga TVSH-ja. Si rezultat, qeveria merr të ardhurat e saj duke minimizuar barrën tatimore mbi biznesin. Kjo e bën TVSH-në një taksë shumë efikase dhe efektive.

Shprehur shkurtimisht, teorikisht shpenzimi tatimor i TVSH-së do të llogaritet si:

*Shpenzimi tatimor i TVSH-së = TVSH-ja teorike – TVSH-ja e paguar*

*TVSH-ja teorike = Totali i blerjeve të konsumatorëve finalë* ***x*** *normat standarde të përcaktuara për TVSH-në*

*TVSH-ja e paguar = Të ardhurat tatimore nga TVSH-ja që janë paguar nga konsumatorët finalë gjatë një periudhe të caktuar*

**Akciza**

Akciza është një taksë që zbatohet mbi produktet e akcizës, të prodhuara dhe të importuara, që hidhen për konsum në territorin e Republikës së Shqipërisë. Akciza llogaritet me vlera specifike për njësi, në varësi të produktit mbi të cilin llogaritet akciza, si dhe në varësi të njësisë matëse.

Shpenzimi tatimor që buron nga akciza do të llogaritet fillimisht në nivel mikro e më pas në nivel makro. Pra, fillimisht do të llogaritet shpenzimi tatimor i produkteve të akcizueshme të përfshirë në analizë, dhe më pas shuma e të gjithë shpenzimeve tatimore të llogaritura për produktet e akcizueshme, do të na mundësojë totalin e shpenzimit tatimor që buron nga kjo taksë.

*Shpenzimi tatimor nga Akciza = Shumën e Shpenzimeve tatimore të secilit produkt të akcizueshëm*

*Shpenzimi tatimor i produktit të akcizueshëm = Akciza teorike e këtij produkti – Akciza e paguar për këtë produkt*

*Akciza teorike e produktit = sasia e produktit* ***x*** *akcizën specifike të produktit të përcaktuar si njësi standarde (njohur ndryshe si benchmark)*

*Akciza e paguar për këtë produkt = Të ardhurat shtetërore nga Akciza që është paguar nga tatimpaguesit gjatë një periudhe të caktuar kohore*

# Rezultatet – Shpenzimi tatimor 2019-2020

Shpenzimet tatimore ose të ardhurat e munguara tatimore në RSH janë llogaritur për vitin 2019 dhe për vitin 2020. Sikundër edhe është përmendur gjatë këtij raporti, këto shpenzime tatimore janë vlerësuar për TF, TTHF, TVSH-në dhe Akcizën. Rezultatet nga ky proces vlerësimi, në mënyrë të përmbledhur, pasqyrohen në tabelën 3 dhe do të trajtohen më në detaje në paragrafët në vijim.

Tabela 3 Totali i Shpenzimeve tatimore gjatë vitit 2019 dhe vitit 2020.

|  |  |  |  |  |  |
| --- | --- | --- | --- | --- | --- |
| **Miliard LEK** | **2019** | **% e PBB** | **2020** | **% e PBB** | **Diferenca** |
| Shpenzimi tatimor në total | 84.4 | 4.99% | 86.8 | 5.36% | 2.4 |
| TVSH | 80.9 | 4.78% | 83.2 | 5.14% | 2.3 |
| TF + TTHF (CIT) | 2.55 | 0.15% | 2.52 | 0.16% | -0.03 |
| Akciza | 0.95 | 0.06% | 1.08 | 0.06% | 0.13 |

## Tatimi mbi fitimin e biznesit

Shpenzimi tatimor nga tatimi mbi fitimin e biznesit rezulton të jetë rreth 2.55 miliardë lekë për vitin 2019 dhe rreth 2.53 miliardë lekë për vitin 2020. Ky tatim mbi fitimin e biznesit është i përbërë nga Tatimi mbi fitimin për bizneset e mëdha dhe Tatimi i thjeshtuar mbi fitimin për bizneset e vogla. Në RSH numërohen mbi 120 mijë subjekte nga të cilat rreth 80% janë subjekt i TTHF dhe rreth 20% janë subjekt i TF. Sikundër dhe është përmendur në seksionin mbi “Identifikimin e Shpenzimeve Tatimore”, TF dhe TTHF do të trajtohen veçmas, përkatësisht në seksionin “Tatimi mbi fitimin” dhe “Tatimi i thjeshtuar mbi fitimin”.

Nga grafikët 1 dhe 2 vihet re se është rritur pesha e TF dhe është ulur pesha e shpenzimit tatimor nga TTHF gjatë vitit 2020 krahasuar me vitin 2019. Këto ndryshime vijnë si shkak i luhatshmërive që pësoi tregu gjatë periudhës së COVID 2019, ku kemi fuqizim të disa sektorëve (si farmaceutika) dhe vështirësi ekonomike në disa sektorë të tjerë (disa kategori biznesesh të vogla, baret dhe restorantet, etj. të cilat qëndruan të mbyllura gjatë periudhës së karantinës në vitin 2020).

|  |  |
| --- | --- |
| Grafiku 1 Shpërndarja e totalit të shpenzimit tatimor të fitimit mbi biznesin në shpenzim tatimor nga TF dhe TTHF për vitin 2020 | Grafiku 2 Shpërndarja e totalit të shpenzimit tatimor të fitimit mbi biznesin në shpenzim tatimor nga TF dhe TTHF për vitin 2019 |
|  |  |
|  |  |

### Tatimi mbi fitimin

Tatimi mbi Fitimin është tatimi mbi subjektet me qarkullim mbi 8 milionë lekë. Ky tatim kontribuon mesatarisht me 8.6% në të ardhurat tatimore, 8.0% në të ardhurat totale dhe rreth 2.2% në PBB. Norma tatimore e tatimit mbi fitimin është 15% dhe aplikohet për bizneset me qarkullim mbi 14 milionë lekë, ndërkohë subjektet me qarkullim mbi 8 milionë lekë deri në 14 milionë lekë paguajnë 5% tatim mbi fitimin. Norma tatimore e reduktuar e tatimit mbi fitimin për disa kategori me qarkullim mbi 14 milionë lekë rezulton të jetë 5%, dhe aplikohet kryesisht në sektorët strategjikë, me synim uljen e barrës së tyre tatimore (për shembull, “Hotelet/Resortet me 4 ose 5 yje që përfaqësojnë një markë ndërkombëtare, agroturizmi, industria e prodhimit të software-ve, etj.).

Shpenzimi tatimor nga Tatimi mbi fitimin rezulton të jetë rreth 1 miliard lekë për vitin 2019 (0.06% e PBB-së) dhe rreth 1.23 miliardë lekë për vitin 2020 (0.07% e PBB-së). Ky shpenzim tatimor vjen si shkak i normës së reduktuar në 5% të disa kategorive të cituara më lart me qarkullim mbi 14 milionë lekë, dhe si shkak i normës 5% për bizneset me qarkullim mbi 8 milionë lekë deri në 14 milionë lekë. Në tabelën 4 paraqiten të dhënat në lidhje me numrin e tatimpaguesve, si dhe shpenzimin tatimor sipas nivelit të qarkullimit, ku vihet re një rritje e shpenzimit tatimor nga TF, si shkak i rritjes së qarkullimit dhe numrit të tatimpaguesve në kategorinë e biznesit të madh.

Tabela 4 Shpenzimi tatimor nga Tatimi mbi fitimin sipas nivelit të qarkullimit

|  |  |  |  |  |
| --- | --- | --- | --- | --- |
| Niveli i qarkullimit | Norma Tatimore | Numri i bizneseve | Shpenzimi Tatimor | % e PBB |
| Viti 2019 | | **24,054** | **1,002,171,915** | **0.06** |
| 8,000,001 – 14,000,000 | 5% | 12,273 | 702,345,031 | 0.04 |
| Mbi 14000000 | 15% | 11,781 | 299,826,884 | 0.02 |
| Viti 2020 | | **25,132** | **1,152,209,971** | **0.07** |
| 8000001 - 14000000 | 5% | 13,948 | 873,460,654 | 0.05 |
| Mbi 14000000 | 15% | 11,184 | 278,749,318 | 0.02 |

Në grafikun 3 dhe 4 vihet re se, për vitin 2019 rreth 70.1% dhe për vitin 2020 75.8% e shpenzimit tatimor të TF buron nga norma tatimore e reduktuar prej 5% e subjekteve me qarkullim 8-14 milionë lekë. Normat e reduktuara të TF për bizneset me qarkullim mbi 14 milionë lekë përbëjnë 29.9% të shpenzimit tatimor për vitin 2019 dhe 24.2% për vitin 2020. Ky ndryshim vjen si shkak i rritjes me 13.6% të numrit të subjekteve me qarkullim nga 8 deri në 14 milionë lekë dhe rënies me 5.1% të numrit të subjekteve me qarkullim mbi 14 milionë lekë gjatë vitit 2020 krahasuar me vitin 2019.

|  |  |
| --- | --- |
| Grafiku 3 Pesha e shpenzimit tatimor 2019 sipas dy burimeve kryesore, bizneseve me qarkullim 8-14 milionë lekë dhe nga bizneset me normë të reduktuar 5% | Grafiku 4 Pesha e shpenzimit tatimor 2020 sipas dy burimeve kryesore, bizneseve me qarkullim 8-14 milionë lekë dhe nga bizneset me normë të reduktuar 5% |
|  |  |

Incentiva, e cila rezulton të ketë dhe shpenzimin më të lartë tatimor për kategorinë mbi 14 milionë lekë qarkullim, është incentiva e ndërmarrë në industrinë e prodhimit të software-ve, pasqyruar në grafikun 5. Shpenzimi tatimor i kompanive në këtë sektor rezulton të jetë rreth 243 milionë lekë për vitin 2019 dhe rreth 245 milionë lekë për vitin 2020, duke përbërë mesatarisht 85.0% të totalit të shpenzimeve tatimore të TF nga subjektet me qarkullim mbi 14 milionë lekë.

|  |
| --- |
| Grafiku 5 Shpenzimi tatimor i kompanive software në krahasim me normat e tjera të reduktuara për subjektet me qarkullim mbi 14 milionë lekë, viti 2019 dhe viti 2020 |
|  |

Sa i takon sektorëve kryesorë të ekonomisë, shikohet se sektori me shpenzimet më të larta tatimore është sektori i shërbimeve për të dyja vitet, i cili pasohet nga sektori i tregtisë, prodhimit, ndërtimit dhe transportit. Më në detaje të dhënat pasqyrohen në grafikun 6.

|  |
| --- |
| Grafiku 6 Shpenzimi tatimor sipas sektorëve të ekonomisë |
|  |

### Tatimi i Thjeshtuar mbi Fitimin

Shpenzimi tatimor nga tatimi i thjeshtuar mbi fitimin rezulton të jetë rreth 1.55 miliard lekë për vitin 2019 (0.09% e PBB) dhe rreth 1.38 miliard lekë për vitin 2020 (0.09% e PBB). Të dhëna më të detajuara janë pasqyruar në tabelën 5. Ky shpenzim tatimor vjen si shkak i normës 0% për bizneset me qarkullim deri në 5 milionë lekë. Në tabelën 5 paraqiten të dhënat në lidhje me numrin e tatimpaguesve, si dhe shpenzimin tatimor sipas nivelit të qarkullimit. Vihet re një rënie në nivelin e shpenzimit tatimor të 2020 krahasuar me vitin 2019. Kjo rënie vjen dhe si shkak i uljes së nivelit të fitimit të tatueshëm neto me 11% të subjekteve me qarkullim deri në 5 milionë lekë. Një rezultat i pritshëm si shkak dhe i rënies ekonomike gjatë këtij viti nga pandemia e COVID 2019.

Tabela 5 Shpenzimi tatimor i Tatimit të Thjeshtuar mbi Fitimin

|  |  |  |  |  |
| --- | --- | --- | --- | --- |
| **Niveli i qarkullimit** | **Norma Tatimore** | **Numri i bizneseve** | **Shpenzimi Tatimor** | **% e PBB** |
| **Viti 2019** | | **99,917** | **1,553,077,936** | **0.09** |
| deri në 5,000,000 | 0% | 94,488 | 1,552,790,189 | 0.09 |
| 5,000,001 -8,000,000 | 5% | 5,429 | 287,747 | 0.00 |
| **Viti 2020** | | **98,314** | **1,376,927,436** | **0.09** |
| deri në 5,000,000 | 0% | 94,279 | 1,376,681,876 | 0.09 |
| 5,000,001 -8,000,000 | 5% | 4,035 | 245,560 | 0.00 |

Sa i takon sektorëve kryesorë të ekonomisë, shikohet se sektori me shpenzimet më të larta tatimore është sektori i shërbimeve për të dyja vitet, i cili pasohet nga sektori i tregtisë, prodhimit, transportit dhe ndërtimit. Më në detaje të dhënat pasqyrohen në grafikun 7.

|  |
| --- |
| Grafiku 7 Shpenzimi tatimor i TTHF sipas sektorëve kryesorë të ekonomisë |
|  |

## Tatimi mbi Vlerën e shtuar

Tatimi mbi vlerën e shtuar është kontribuesi më i madh në të ardhurat totale të mbledhura në buxhetin e shtetit, afërsisht 30.6% e totalit të të ardhurave, 32.7% e të ardhurave tatimore (nga DPT dhe DPD) dhe përbën rreth 8.0% të PBB-së. Ky tatim është edhe tatimi më i rëndësishëm në kontekstin e vlerësimit të shpenzimeve tatimore, duke patur jo vetëm kontributin më të lartë vetjak në të ardhurat tatimore, por duke shkaktuar dhe shpenzimin më të lartë tatimor (rreth 95.9% të totalit), si shkak edhe i numrit të lartë të përjashtimeve, normave të reduktuara që janë përcaktuar në ligjin e TVSH-së, si dhe kufirit të regjistrimit të TVSH-së dhe prodhimeve vetjake të konsumatorit.

Ka disa trajtime kryesore të furnizimeve në legjislacionin tatimor, të cilat përbëjnë shkak për krijimin e shpenzimeve tatimore nga TVSH. Këto janë: furnizimet me normë të reduktuar, furnizimet e përjashtuara, dhe kufiri i regjistrimit të TVSH-së. Aktualisht norma e reduktuar tatimore e TVSH-së, zbatuar përgjatë vitit 2019, si dhe gjatë vitit 2020, është norma prej 6% për disa furnizime të caktuara. Ndërkohë që kufiri i regjistrimit të TVSH-së është i bazuar në nivelin e qarkullimit mbi 2 milionë lekë.

Shpenzimet tatimore të vlerësuara rezultojnë të jenë rreth 80.9 miliardë lekë (4.8% e PBB-së) për vitin 2019 dhe rreth 83.2 miliardë lekë (5.1% e PBB-së) për vitin 2020. Në tabelën 6 paraqiten më në detaje rezultatet e vlerësimit. Ky shpenzim tatimor është i përbërë nga ndikimi i furnizimeve me norma të reduktuara, i cili zë rreth 1% të totalit të shpenzimeve tatimore për të dyja vitet; përjashtimet, të cilat zënë rreth 38% për vitin 2019 dhe 42% për vitin 2020; pasuritë e paluajtshme rreth 5%, ndërsa kufiri për regjistrimin e TVSH-së dhe prodhimet vetjake sjellin rreth 55% të shpenzimit tatimor për vitin 2019 dhe 53% për vitin 2020.

Tabela 6 Shpenzimi tatimor i TVSH-së për vitin 2019 dhe 2020

|  |  |  |  |  |
| --- | --- | --- | --- | --- |
| Shpenzimi tatimor | 2019 | | 2020 | |
| **Mil Lekë** | **%** | **Mil Lekë** | **%** |
| Nga normat e reduktuara, përjashtimet dhe pasuritë e paluajtshme | 35,939 | 44 | 39,394 | 47 |
| *Normat e Reduktuara* | *854* | *1* | *1,019* | *1* |
| *Përjashtimet* | *31,022* | *38* | *34,629* | *42* |
| *Pasuritë e paluajtshme* | *4,063* | *5* | *3,746* | *5* |
| Shpenzimi tatimor nga bizneset e vogla nën kufirin e TVSH-së, nga prodhimet vetjake dhe të tjera[[2]](#footnote-2) | 44,985 | 56 | 43,818 | 53 |
| Totali i shpenzimeve tatimore | **80,924** | **100** | **83,212** | **100** |

Pasuritë e paluajtshme janë trajtuar më vete duke qënë se në RSH nuk aplikohet TVSH mbi pasuritë e paluajtshme, por aplikohet tatim mbi të ardhurat për çdo fitim kapital që buron nga kalimi i pronësisë së pasurive të paluajtshme.

Më në detaje, shpenzimet tatimore nga normat e reduktuara, të paraqitura në tabelën 7, dominohen nga normat e reduktuara ndaj shërbimit të reklamave nga media audiovizive dhe shërbimit të akomodimit në strukturat akomoduese. Pesha e përbashkët e tyre në totalin e shpenzimeve tatimore nga normat e reduktuara është 91.4% në 2019 dhe 93.4% në 2020.

Tabela 7 Shpenzimi tatimor nga normat e reduktuara të TVSH-së

|  |  |  |  |  |
| --- | --- | --- | --- | --- |
| Normat e reduktuara | 2019 | | 2020 | |
| **Mil Lekë** | **%** | **Mil Lekë** | **%** |
| Shërbimi i reklamave nga media audiovizive | 540.4 | *63.3* | *535.5* | *52.6* |
| Shërbimet e akomodimit në strukturat akomoduese | *239.9* | *28.1* | *415.6* | *40.8* |
| Furnizimi i librave | 70.2 | *8.2* | *65.4* | *6.4* |
| Strukturat pritëse të certifikuara si "agroturizëm" | 3.7 | *0.4* | *2.3* | *0.2* |
| Totali | **854.2** | **100.0** | **1018.8** | **100.0** |

Në grafikun 8 theksohet më tepër rritja e shpenzimit tatimor nga norma e reduktuar në shërbimet e akomodimit në strukturat akomoduese, e cila vjen si shkak i rritjes së përdorimit të shërbimit të fjetjes në këto struktura. Ndryshe nga vitet e tjera, kufizimet e lëvizjes jashtë vendit, karantina, e gjithë situata e krijuar nga pandemia e COVID 2019, ndikuan që pjesa më e madhe e shqiptarëve që jetonin në Shqipëri t’i kalonin pushimet në vendin e tyre, duke rritur kështu kërkesën për shërbimet e akomodimit në vend gjatë vitit 2020.

|  |
| --- |
| Grafiku 8 Shpenzimi tatimor i normave të reduktuara për 2019 dhe 2020 |
|  |

Ndër shpenzimet tatimore që rrjedhin nga përjashtimet, paraqitur në tabelën 8, vihet re se furnizimet e arsimit, shërbimi shëndetësor, furnizimi i ndërtimit, produktet farmaceutike dhe shërbimet financiare janë pesë furnizimet me shpenzimet më të larta tatimore.

Gjithashtu, ka edhe raste të shpenzimeve tatimore negative, të cilat kryesisht lindin në rastet kur mallrat e përjashtuara përdoren si produkte të ndërmjetme (inpute) në prodhimin e produkteve apo shërbimeve përfundimtare plotësisht të tatueshme. Këto produkte zakonisht nuk konsumohen nga konsumatori përfundimtar (familjet/individët), kështu që efekti i vetëm nga përjashtimi apo mospërfshirja e furnizuesve të mallrave dhe shërbimeve të ndërmjetme në skemën e TVSH-së, është ulja e TVSH-së së kreditueshme nga ana e biznesit.

Tabela 8 Shpenzimi tatimor i përjashtimeve nga TVSH-ja

|  |  |  |  |  |
| --- | --- | --- | --- | --- |
| Përjashtimet | 2019 | | 2020 | |
| **Mil Lek** | **%** | **Mil Lek** | **%** |
| Shpenzimet e Arsimit | 6831.5 | 22.0% | 6614.3 | 19.1% |
| Shërbimet shëndetësore | 6311.5 | 20.3% | 6898.5 | 19.9% |
| Furnizimi i ndërtesave | 4068.2 | 13.1% | 6800.8 | 19.6% |
| Produktet farmaceutike | 2828 | 9.1% | 3381 | 9.8% |
| Transaksionet Financiare | 2655.8 | 8.6% | 2639.5 | 7.6% |
| Unionet tregtare, profesioniustët, organizatat jofitimprurëse | 2505.9 | 8.1% | 2448 | 7.1% |
| Shërbimet e edukimit/universitet, shkollat private | 2459.5 | 7.9% | 2642.9 | 7.6% |
| Lojrat e Fatit | 1959.1 | 6.3% | 1526.9 | 4.4% |
| Të tjera | 1401.8 | 4.6% | 1677.4 | 5.0% |
| Total | **31021.4** | **100.0%** | **34629.3** | **100.0%** |

Në grafikun nr 9 paraqiten në mënyrë grafike të dhënat e tabelës 8, dhe vihet re një rritje e shpenzimit tatimor në fushën e ndërtimit gjatë vitit 2020. Kjo rritje vjen si shkak i përjashtimeve në kuadër të rindërtimit gjatë vitit 2020, përjashtime të cilat u ndërmorën në mbështetje të rimëkëmbjes nga fatkeqësia natyrore e tërmetit të nëntorit 2019. Gjithashtu, vihet re një rritje të shpenzimit tatimor në fushën e shërbimeve shëndetësore dhe të produkteve farmaceutike, të cilat janë rezultate të pritshme si shkak i situatës së krijuar nga pandemia e COVID 19, e cila rriti nevojën për produktet farmaceutike dhe shërbimet shëndetësore gjatë vitit 2020.

|  |
| --- |
| Grafiku 9 Shpenzimet tatimore të përjashtimeve të TVSH-së |
|  |

## Akciza

Akciza kontribuon mesatarisht me 11.0% në të ardhurat tatimore, 10.2% në të ardhurat totale dhe rreth 2.8% në PBB. Për tipologji të njëjta produktesh aplikohen norma të ndryshme të akcizes në varësi të sasisë, volumit të alkolit, etj. Aplikimi i nivelit të ndryshëm të akcizës për produkte me tipologji të njëjtë shkakton shpenzimin tatimor nga akciza.

Shpenzimi tatimor nga akciza rezulton të jetë rreth 0.95 miliardë lekë për vitin 2019 dhe rreth 1 miliard lekë për vitin 2020. Në tabelën 9 paraqiten vlerësimet në lidhje me nivelin e shpenzimit tatimor sipas kategorive kryesore të marra në shqyrtim. Produktet kryesore, për të cilat ofrohen trajtime preferenciale dhe si rrjedhim krijohen shpenzime tatimore, janë: nafta dhe produkte të tjera të karburantit të përjashtuar për aktivitetin e peshkimit, trajtimi i diferencuar i duhanit vendas me një normë akcize më të ulët, birra dhe vera, për të cilat në bazë të sasisë së prodhimit të ofruesit, por dhe sasisë së alkolit, aplikohen norma të ndryshme akcize.

Tabela 9 Shpenzimi tatimor i Akcizës

|  |  |  |  |  |  |
| --- | --- | --- | --- | --- | --- |
| Shpenzimi Tatimor | 2019 | | 2020 | | Ndryshimi 2019 2020 në % |
| Vlerë | % | Vlerë | % |
| KARBURANT | 373,318,142 | 39 | 402,530,890 | 38 | 7.8 |
| BIRRA | 291,583,819 | 31 | 235,769,587 | 22 | -19.1 |
| VERA | 217,015,310 | 23 | 340,222,339 | 32 | 56.8 |
| CIGARE - DUHAN | 45,995,250 | 5 | 57,535,782 | 5 | 25.1 |
| KAFE | 24,904,113 | 3 | 24,527,350 | 2 | -1.5 |
| Totali | **952,816,634** | **100** | **1,060,585,948** | **100** | **11.3** |

Në rezultatet e tabelës 9, të paraqitura grafikisht në grafikun 10, vihet re një rritje me 56.8% të shpenzimit tatimor të verës në vitin 2020 krahasimisht me 2019. Kjo rritje vjen si shkak i rritjes së sasisë së prodhimit të verës nga prodhuesit e vegjël me gradë alkolike më të vogël se 12.5%. Po kështu, vihet re një rënie me 19.1% e shpenzimit tatimor të birrës, e cila vjen si rezultat i rënies së prodhimit vendas të birrës. Shpenzimi tatimor i akcizës së karburantit është rritur me 7.8%, rritje e cila kryesisht vjen si rezultat i rritjes së sasisë së karburatit të përdorur për peshkim. Akciza e cigares është rritur me 25.1%, ndryshim i cili vjen si shkak i rritjes së akcizës së cigares sipas kalendarit nga 6000 lekë/kg në 6250 lekë/kg, si dhe rritjes së sasisë së duhanit prodhim vendi. Në akcizën e kafesë vihet re një rënie e lehtë me 1.5%, e cila rezulton nga rënia e sasisë së importuar të kafesë.

|  |
| --- |
| Grafiku 10 Shpenzimi tatimor i Akcizës |
|  |

# Shtojca

Shtojca 1

|  |  |  |
| --- | --- | --- |
| Tatimi mbi Vlerën e Shtuar | | |
| **Neni 49-Shkallët e reduktuara** | | |
| Furnizimi i shërbimit të akomodimit në strukturat akomoduese, sipas kategorive të përcaktuara në legjislacionin e fushës së turizmit. | 6% | Turizmi |
| Çdo furnizim shërbimi i ofruar brenda strukturave akomoduese “Hotel/Resort me pesë yje, status special”, dhe që janë mbajtës të një marke tregtare të regjistruar dhe njohur ndërkombëtarisht “brand name”. | 6% | Turizmi |
| Për strukturat, të cilat zhvillojnë veprimtari pritëse të certifikuar si “agroturizëm”, furnizimi i shërbimit të akomodimit dhe restorantit, me përjashtim të pijeve. | 6% | Turizmi |
| Furnizimi i shërbimit të reklamave nga media audiovizive. | 6% | Media Audiovizive |
| Furnizimi i mjeteve të transportit publik tё licencuar të udhëtarëve me autobus me nëntë plus një vende ose më shumë, vetëm me motor elektrik. | 6% | Transporti publik i gjelbër |
| Furnizimi i librave të çdo lloji. | 6% | Libri |
| **Neni 51-Përjashtimi i disa veprimtarive me interes të përgjithshëm** | | |
| Furnizimi i shërbimit postar dhe i mallrave aksesore në furnizimin e këtij shërbimi, që janë në përputhje me shërbimin universal postar të kryer nga shërbimi publik postar në Republikën e Shqipërisë, përveç transportit të personave dhe telekomunikacionet. | Përjashtuar | Shërbimi postar |
| Furnizimi i barnave, pajisjeve mjekësore të implantueshme aktive dhe pajisjeve mjekësore të implantueshme. | Përjashtuar | Shërbimi shëndetësor |
| Furnizimi i shërbimeve shëndetësore dhe veprimeve të lidhura ngushtë me to, që kanë për qëllim mbrojtjen e shëndetit të shtetasve, përfshirë parandalimin, diagnozën, trajtimin, kurimin e sëmundjes apo çrregullimeve shëndetësore dhe rehabilitimin, nga institucionet shëndetësore publike ose private, të njohura si të tilla nga autoriteti kompetent shëndetësor. | Përjashtuar | Shërbimi shëndetësor |
| Furnizimi i shërbimeve shëndetësore, të ofruara për qëllime të kujdesit për shëndetin, në kuadër të ushtrimit të profesionit mjekësor ose paramjekësor, të njohur si të tillë dhe të licencuar, sipas legjislacionit në fuqi për licencimin. | Përjashtuar | Shërbimi shëndetësor |
| Furnizimi i organeve, gjakut dhe të qumështit njerëzor. | Përjashtuar | shëndetësIA |
| Furnizimet e shërbimeve shëndetësore, të kryera në kuadrin e profesionit të tyre nga stomatologët dhe laborantët dentarë. | Përjashtuar | Stomatologjia |
| Furnizimi i shërbimeve të kryera nga grupe të pavarura të personave që ushtrojnë një veprimtari të përjashtuar nga TVSH-ja, ose për të cilën nuk kanë cilësinë e një personi të tatueshëm, me qëllimin për t’u dhënë anëtarëve të tyre shërbime drejtpërdrejt të nevojshme për ushtrimin e asaj veprimtarie, kur grupime të tilla u kërkojnë anëtarëve të tyre vetëm rimbursimin e shumës së saktë të pjesës së shpenzimeve të përbashkëta që u takon atyre, me kusht që ky përjashtim të mos sjellë shtrembërime të konkurrencës. | Përjashtuar | Grupet e pavarura |
| Furnizimi i shërbimeve dhe mallrave ngushtësisht të lidhura me ndihmën dhe asistencën sociale, përfshirë veprimet që kryejnë shtëpitë e kujdesit për të moshuarit, të kryera nga institucione publike apo nga organizma pa qëllim fitimi, me karakter social, të njohura nga autoriteti kompetent në Republikën e Shqipërisë dhe me çmime të miratuara nga ky autoritet. | Përjashtuar | Ndihma/Asistenca Sociale |
| Furnizimi i shërbimeve dhe mallrave ngushtësisht të lidhura me mbrojtjen e fëmijëve dhe të rinjve, të kryera nga institucione publike apo nga organizma pa qëllim fitimi, me karakter social, të njohura nga autoriteti kompetent në Republikën e Shqipërisë dhe me çmime të miratuara nga ky autoritet. | Përjashtuar | Mbrojtja e fëmijëve dhe të rinjve |
| Furnizimi i shërbimeve të edukimit të fëmijëve dhe të rinjve, të mësimdhënies shkollore apo universitare, formimit profesional dhe rikualifikimit, përfshirë furnizimin e shërbimeve dhe mallrave ngushtësisht të lidhura me to nga institucionet arsimore, publike dhe private.. | Përjashtuar | Arsimi |
| Furnizimi i shërbimeve të mësimdhënies shkollore apo universitare, të kryera privatisht nga mësuesit. | Përjashtuar | Arsimi |
| Furnizimi i shërbimit të vënies në dispozicion të personelit nga institucionet fetare apo filozofike, për qëllim të veprimtarive të parashikuara në shkronjat “b”, “c” “ë”, “f” dhe “g”, të nenit 51 të ligjit, dhe në kuadër të mirëqenies shpirtërore. | Përjashtuar | Shërbimi shëndetësor/Asistenca Sociale/ |
| Furnizimi i shërbimeve dhe mallrave ngushtësisht të lidhura me to, të kryera për anëtarët e vet në interesin e tyre kolektiv, me pagimin e kuotave të caktuara, në përputhje me statutin, nga ana e organizatave jofitimprurëse, që kanë objektiva të natyrës politike, sindikaliste, fetare, patriotike, filozofike, filantropike apo qytetare, të krijuara në përputhje me ligjet specifike që rregullojnë veprimtarinë e tyre, me kusht që ky përjashtim të mos shkaktojë shtrembërime të konkurrencës. | Përjashtuar | Organizata Jofitimprurëse |
| Furnizimi i shërbimeve të caktuara, të lidhura ngushtë me ushtrimin e sportit ose të edukimit fizik, që u ofrohen personave që marrin pjesë në ushtrimin e sportit apo të edukimit fizik nga organizatat jofitimprurëse, sipas ligjit për sportin, të regjistruara sipas ligjit për organizatat jofitimprurëse. | Përjashtuar | Sporti |
| Furnizimi i shërbimeve të caktuara kulturore dhe mallrave që lidhen ngushtësisht me to, të kryera nga ana e institucioneve publike apo nga organizma të tjerë kulturorë, pa qëllim fitimi, të regjistruar sipas ligjit për organizatat jofitimprurëse, me karakter social, të njohura nga autoriteti kompetent në Republikën e Shqipërisë dhe me çmime të miratuara nga ky autoritet. | Përjashtuar | Kultura |
| Furnizimi i shërbimeve dhe mallrave të kryera nga organizata, veprimtaria e të cilave përjashtohet nga tatimi, mbi bazën e shkronjave “b”, “c” , “ë”, “f”, “g”, “i”, “j” dhe “k”, të nenit 51 të ligjit, në lidhje me organizime për mbledhje fondesh ekskluzivisht për përfitimin e tyre, me kusht që përjashtimi të mos jetë i atillë sa të sjellë shtrembërime të konkurrencës; | Përjashtuar | Shërbimi shëndetësor/Ndihma/Asistenca Sociale/ |
| Furnizimi i transportit të të sëmurëve apo të plagosurve me automjete të krijuara posaçërisht për këtë qëllim nga ana e organizmave të autorizuar posaçërisht. | Përjashtuar | Transporti i të sëmurëve |
| Veprimtaritë e kryera nga radiotelevizionet publike shqiptare, përveç veprimtarive me natyrë tregtare. | Përjashtuar | Radiotelevizioni Publik Shqiptar |
| Furnizimi i makinave bujqësore. | Përjashtuar | Bujqësia |
| Furnizimi i inputeve bujqësore, siç janë plehrat kimike, pesticidet, farat dhe fidanët, përveç hormoneve të klasifikuar në kodet 2937 të NKM-së. | Përjashtuar | Bujqësia |
| Furnizimi i shërbimeve veterinare, me përjashtim të shërbimeve veterinare për kafshët shtëpiake. | Përjashtuar | Veterinaria |
| Furnizimi i automjeteve vetëm me motor elektrik, të reja, me zero km e që nuk janë regjistruar më parë për qarkullim në asnjë shtet tjetër. | Përjashtuar 2020 | Transporti i gjelbër |
| **Neni 53-Përjashtime për disa veprimtari të tjera** | | |
| Shërbimet e sigurimit dhe të risigurimit, përfshirë kryerjen e shërbimeve të ndërmjetësimit në sigurime dhe risigurime nga agjentët dhe brokerat e sigurimit. | Përjashtuar | Sigurimi/Risigurimi |
| Dhënia dhe negocimi i kredive, si edhe menaxhimi i kredive nga ana e kredidhënësit. | Përjashtuar | Shërbimi financiar |
| Negocimi ose çdo marrëveshje tjetër në garantimin e kredive ose çdo sigurim tjetër për paratë, si edhe menaxhimi i garancive të kredive nga ana e kredidhënësit. | Përjashtuar | Shërbimi financiar |
| Transaksionet, përfshirë negocimin lidhur me veprimet e këmbimit, llogaritë e depozitave, llogaritë rrjedhëse, furnizimin e likuiditeteve nëpërmjet pagesave, transfertave, marrje-dhëniet e borxhit, çeqet dhe instrumentet e tjera të negociueshme, përveç shërbimit të mbledhjes së borxhit. | Përjashtuar | Shërbimi financiar |
| Transaksionet, përfshirë negocimin lidhur me valutën, kartëmonedhat apo monedhat e përdorura si mjete ligjore pagese, me përjashtim të monedhave dhe të kartëmonedhave për koleksion. | Përjashtuar | Shërbimi financiar |
| Transaksionet, përfshirë negocimin, por jo menaxhimin apo ruajtjen, në aksione kuota, pjesë në shoqëri apo shoqata, në obligacione dhe tituj të tjerë, përveç dokumenteve që vendosin titull mbi mallrat dhe të drejtat apo titujt e përcaktuar në nenin 8, të këtij ligji. | Përjashtuar | Shërbimi financiar |
| Menaxhimi i fondeve të investimeve, në kuptim të ligjit për sipërmarrjet e investimeve kolektive. | Përjashtuar | Investimet kolektive |
| Furnizimi me vlerën e parashtypur i pullave postare për përdorim për shërbime postare në territorin e Republikës së Shqipërisë dhe pullave të tjera të ngjashme. | Përjashtuar | Shërbimi postar |
| Furnizimi i basteve, lotarive dhe lojërave të tjera të fatit, në kuptim të ligjit për lojërat e fatit. | Përjashtuar | Lojërat e fatit |
| Furnizimi i ndërtesave apo i pjesëve të një ndërtese, si edhe furnizimi i tokës, në të cilën qëndron ndërtesa, përveç furnizimit të procesit të ndërtimit. | Përjashtuar | Furnizimi i ndërtesës/tokës |
| Furnizimi i tokës. | Përjashtuar | Furnizimi i tokës |
| Dhënia me qira e pasurive të paluajtshme, përveç disa rasteve specifike të parashikuara në gërmën h të këtij neni. | Përjashtuar | Qiradhënia |
| Furnizimi i kartave të identitetit për shtetasit. | Përjashtuar | ID |
| Furnizimi i shërbimeve të shtypshkronjave për gazetat, furnizimi i gazetave, i revistave të çdo lloji, si dhe furnizimi i shërbimit të reklamave nga media e shkruar. | Përjashtuar | Media e Shkruar |
| Furnizimi i shërbimeve të destinuara vetëm për realizimin e fazës së kërkimit të operacioneve hidrokarbure, të kryera nga kontraktorët ose nënkontraktorët, të vërtetuar si të tillë nga Agjencia Kombëtare e Burimeve Natyrore, lidhur me realizimin e fazës së kërkimit, si dhe furnizimi i mallrave që bëjnë kontraktorët për njëri-tjetrin ose nënkontraktorët për kontraktorët e tyre, të importuara sipas pikës 39, të nenit 56, të këtij ligji. | Përjashtuar | Operacionet hidrokarbure |
| Furnizimi i procesit të ndërtimit nga ndërtuesit subjekte të rindërtimit, brenda programit të rindërtimit, të autorizuar nga Drejtori i DPT-së, për rastet e shpalljes së “gjendjes së fatkeqësisë natyrore”, përgjatë periudhës së rindërtimit, sipas përcaktimeve të legjislacionit për rindërtimin. | Përjashtuar  2020 | Rindërtimi |
| Furnizimi i shërbimeve dhe mallrave i kryer direkt për ndërtuesit subjekte të rindërtimit, brenda programit të rindërtimit, që përdoren prej tyre për procesin e ndërtimit për rastet e shpalljes së “gjendjes së fatkeqësisë natyrore”, përgjatë periudhës së rindërtimit, sipas përcaktimeve të legjislacionit për rindërtimin, të autorizuar nga Drejtori i DPT-së. | Përjashtuar 2020 | Rindërtimi |
| **Neni 56-Përjashtime të veçanta në import** | | |
| Substancat terapeutike me origjinë njerëzore dhe reagentët për përcaktimin e grupeve të gjakut dhe llojeve indore që shfrytëzohen për qëllime kërkimesh mjekësore apo shkencore, jo me karakter tregtar. | Përjashtuar | Kërkimi mjekësor/shkencor |
| Produktet farmaceutike për kujdesin mjekësor ose veterinar, të shfrytëzuara në ngjarjet ndërkombëtare sportive. | Përjashtuar | Sporti |
| Kafshë laboratorike, lëndë shtazore, biologjike dhe kimike me destinim për hulumtime shkencore. | Përjashtuar | Hulumtimi shkencor |
| Lëndë referuese të miratuara nga Organizata Botërore e Shëndetësisë, me destinacion kontrollin e cilësisë së materialeve të përdorura në prodhimin e produkteve mjekësore, të importuara nga subjektet e autorizuara nga autoriteti kompetent. | Përjashtuar | Shërbimi shëndetësor |
| Mallrat e destinuara për ekzaminime, analiza dhe testime, të cilat shfrytëzohen plotësisht ose shkatërrohen për të përcaktuar përbërjen, cilësinë ose karakteristika të tjera teknike, me qëllime informuese dhe kërkimore tregtare apo industriale. | Përjashtuar | Informimi/Kërkimi |
| Botime turistike informative me destinim për shpërndarje falas dhe ku qëllimi i tyre kryesor është që të përfaqësojnë produktet dhe shërbimet e huaja turistike. | Përjashtuar | Turizmi |
| Ndihma humanitare të ardhura në adresë e për llogari të organizatave bamirëse humanitare, të institucioneve të kultit, të enteve publike, si dhe të institucioneve shtetërore buxhetore me destinim për shpërndarje falas për ndihmë të personave në nevojë ose për qëllim të shfrytëzimit ekskluzivisht për të plotësuar nevojat e tyre të punës apo për zhvillimin e detyrave të tyre, në funksion të veprimtarisë bamirëse humanitare. Përjashtim nuk akordohet në lidhje me produktet alkoolike, duhanin apo produktet e duhanit, kafen dhe çajin, automjetet motorike, përveç ambulancave. | Përjashtuar | Ndihma humanitare |
| Mjete të posaçme që përdoren për edukimin, trajnimin, punësimin ose për nevoja të personave të verbër dhe të shurdhër ose personave të tjerë me aftësi të kufizuara fizike ose mendore, nëse janë siguruar falas dhe importohen nga institucionet apo organizatat, aktiviteti i të cilave është edukimi dhe asistenca për këta persona, të kryera për qëllime jotregtare nga donatorët. | Përjashtuar | Ndihma humanitare |
| Importimi i mjeteve, të cilat ndihmojnë në integrimin në jetë të invalidëve paraplegjikë dhe tetraplegjikë, përfshirë këtu dhe autovetura të përshtatura për përdorim prej tyre. | Përjashtuar | Ndihma humanitare |
| Mallrat e importuara nga organet dhe organizatat shtetërore, organizatat bamirëse dhe filantropike me destinim për shpërndarje falas për njerëzit e dëmtuar prej fatkeqësive natyrore dhe fatkeqësive të tjera apo nga luftërat. Asnjë përjashtim nuk akordohet për materialet dhe pajisjet e destinuara për rindërtimin e zonave të fatkeqësive, përjashtuar materialet, pajisjet, ndërtesat e parafabrikuara, të importuara për këtë qëllim nga organe shtetërore, organizatat bamirëse dhe filantropike për rastet e shpalljes së “gjendjes së fatkeqësisë natyrore”, brenda programit të rindërtimit. | Përjashtuar 2015\*\*-2020 | Ndihma në rast fatkeqësie natyrore/të tjera/lufte |
| Sendet dhe dokumentet shoqëruese në funksion të mospërvetësimit apo mbrojtjes së markës tregtare, patentave, të së drejtës së autorit, të destinuara për organizatat për mbrojtjen e të drejtave të pasurisë intelektuale. | Përjashtuar | Pasuria Intelektuale |
| Furnizimet e bordit të mjeteve të transportit dhe pajisjet e nevojshme për funksionimin normal të tyre. | Përjashtuar | Mjetet e transportit |
| Importimi i kafshëve të gjalla të racës, të dhuruara nga donatorë të ndryshëm. | Përjashtuar | Bujqësia |
| Riimportimet e mallrave në gjendjen, në të cilën ishin eksportuar nga ana e atij që i ka eksportuar, të cilat përfitojnë përjashtim nga taksat doganore. | Përjashtuar | Riimportimi i mallrave |
| Produktet e peshkimit dhe produkte të tjera në gjendje natyrore, të nxjerra nga ujërat territoriale të një vendi tjetër prej anijeve të regjistruara ose të matrikulluara në Republikën e Shqipërisë që mbajnë flamur shqiptar, si dhe produkte të përftuara në anije - fabrikë nga produktet e përmendura më sipër në këtë pikë, por para se të kryhet ndonjë shitje. | Përjashtuar | Ujërat territoriale |
| Importimet e arit të kryera nga Banka e Shqipërisë. | Përjashtuar | Ari |
| Shërbimet e lidhura me importimet e mallrave, vlera e të cilave është e përfshirë në bazën e tatueshme. | Përjashtuar | Shpenzimet dytësore |
| Importimi i makinerive dhe pajisjeve: a)në funksion të realizimit të kontratave të investimeve me vlerë të barabartë ose më të madhe se 50 milionë lekë; b)në funksion të realizimit të kontratave të investimeve në sektorin e përpunimit aktiv dhe të agrobiznesit, pavarësisht nga vlera e investimit; si dhe c)importimi i makinerive prodhuese nga subjektet e tatimit të thjeshtuar mbi fitimin. | Përjashtuar | Kontratat e investimit |
| Importimi i mallrave dhe i shërbimeve, që lidhen me realizimin e fazës së kërkimit të operacioneve hidrokarbure, të kryera nga kontraktorët ose nënkontraktorët që punojnë për këto operacione. Kontraktorët dhe nënkontraktorët vërtetohen si të tillë nga Agjencia Kombëtare e Burimeve Natyrore. | Përjashtuar | Operacionet hidrokarbure |
| Importimi i kafshëve të gjalla për majmëri. | Përjashtuar | Bujqësia |
| Importimi i lëndëve të para që përdoren për prodhimin e barnave, me përjashtim të lëndëve me përdorim të dyfishtë, të kryera nga mbajtësit e autorizimit të prodhimit, sipas legjislacionit të fushës për barnat. | Përjashtuar | Shërbimi Shëndetësor |
| Mallrat dhe pajisjet për qëllime ushtarake dhe që përdoren si armë, municion apo bazë materiale luftarake dhe të cilat janë projektuar, zhvilluar, prodhuar, montuar apo modifikuar për përdorim ushtarak, që importohen në emër të Ministrisë së Mbrojtjes. | Përjashtuar | Përdorimi ushtarak |
| Importimi i jahteve dhe mjeteve të tjera ujore, që përdoren për qëllime turistike, kënaqësie dhe argëtimi, jo më të vjetra se 20 vjet, që përfshihen në kodin 8903 të Nomenklaturës së Kombinuar të Mallrave. | Përjashtuar 2020 | Turizmi |

1. Në Shtojcën 1 janë të pasqyruara të gjitha përjashtimet nga TVSH-ja. [↑](#footnote-ref-1)
2. Janë të përfshira ndërveprimi ndërmjet bizneseve të vogla, normave të reduktuara, përjashtimeve tatimore dhe prodhimet vetjake. [↑](#footnote-ref-2)