|  |
| --- |
| SHPENZIMET TATIMORE  2018 |

|  |  |  |
| --- | --- | --- |
| DREJTORIA E PËRGJITHSHME E POLITIKAVE MAKROEKONOMIKE DHE ÇËSHTJEVE FISKALE MINISTRIA E FINANCAVE DHE EKONOMISË |  |  |
| Email: info@financa.gov.al  Website: [www.financa.gov.al](http://www.financa.gov.al)  Tel: 00355422811133  Adresa: Bulevardi “Dëshmorët e Kombit”, Nr.3, Tiranë |  |  |



**Publikuar nga:**

Ministria e Financave dhe Ekonomisë

Drejtoria e Përgjithshme e Politikave Makroekonomike dhe Çështjeve Fiskale

Drejtoria e Harmonizimit Fiskal

Tiranë, Dhjetor 2019

**Kontribues në Raportin e Shpenzimeve Tatimore:**

Nikolla Lera, Drejtor i Përgjithshëm

Enkeleida (Pipa) Brahaj, Drejtor Drejtorie

Blisard Zani, Specialist

Xhorxhina Gjoni, Specialist

Jonida Kaza, Specialist

**Ministria e Financave dhe Ekonomisë falenderon për kontributin e tyre:**

Drejtorinë e Përgjithshme të Tatimeve, Drejtorinë e Përgjithshme të Doganavedhe INSTAT

**Ky projekt mundësohet nga:**

SAFE (Strengthening Accountability and the Fiduciary Environment)

- Trust Fund i administruar nga Banka Botërore.

Copyright ©

Ministria e Financave dhe Ekonomisë

Ky raport nuk mund të riprodhohet, shpërndahet apo transmetohet në asnjë format, duke përfshirë

fotokopjimin, regjistrimin apo metoda të tjera elektrike, pa lejen e shkruar të autorit, përveç rasteve

të referencave në botime të tjera dhe përdorimit jo-komercial sikurse është parashikuar në ligjin për të drejtat e autorit.

Ky projekt është financuar nga Swiss State Secretariat for Economic Affairs (SECO) dhe Komisioni Evropian.

Ky dokument synon të vlerësojë shpenzimet tatimore, sipas kuadrit fiskal në fuqi. Ai përcakton metodologjinë e përdorur për kryerjen e këtyre vlerësimeve, si dhe synon të sigurojë informacion të detajuar për secilin shpenzim tatimor. Vlerësimet janë mbështetur në të dhënat e vitit 2018. Ministria e Financave dhe Ekonomisë ka nisur që prej vitit 2016 të vlerësojë të ardhurat e munguara në buxhetin e shtetit që vijnë si rezultat i trajtimeve të diferencuara dhe përjashtimeve nga taksat. Për herë të parë në vitin 2016 u ndërtua një model i thjeshtë për vlerësimin e tyre, duke arritur në një përllogaritje të përafërt në vlerë dhe në përqindje ndaj Produktit të Brendshëm Bruto (PBB).

Totali i shpenzimeve tatimore përfshinte të ardhurat e munguara si rezultat i: 1) lehtësimeve dhe përjashtimeve nga TVSH-ja (të cilat zënë peshën kryesore në vlerën e përjashtimeve nga tatimet), 2) përjashtimeve nga tatimi mbi fitimin, 3) përjashtimeve nga tatimi mbi të ardhurat personale, 4) përjashtimi nga akciza dhe taksat doganore. Në vitin 2019, Ministria e Financave dhe Ekonomisë me ndihmën e asistencës teknike të financuar nëpërmjet SAFE, ka ndërtuar modele më komplekse dhe të plota për të vlerësuar përjashtimet nga taksat, duke përdorur metodat më të mira ndërkombëtare dhe një databazë më të madhe të dhënash. Këto përmirësime i mundësojnë Ministrisë së Financave dhe Ekonomisë publikimin e një raporti të plotë dhe periodik, i cili do të ofrojë informacionin e nevojshëm mbi kostot që shkaktojnë trajtimet e diferencuara dhe përjashtimet nga taksat.

Kreu i parë shpjegon metodologjinë e përdorur dhe vlerësimet e kryera duke paraqitur llogaritjet përkatëse. Ky kre paraqet gjithashtu, një trajtim të detajuar mbi burimet e të dhënave, mbi të cilat janë bazuar llogaritjet, si edhe arsyetimet kryesore që mbështesin vlerësimet përkatëse.

Kreu i dytë përmban anekset dhe tabelat përmbledhëse të kuadrit ligjor, mbi të cilat mbështeten vlerësimi, llogaritjet e detajuara për secilin përjashtim, si dhe shpjegimet e ofruara nga INSTAT mbi tabelën e Burim – Përdorimeve.

Kreu i tretë pasqyron analiza të thelluara mbi dy politika lehtësuese të TVSH-së, siç janë ulja e pragut të TVSH-së dhe reduktimi i shkallës së TVSH-së për strukturat akomoduese.

**Lista e shkurtimeve:**

SHT – Shpenzim Tatimor

PBB – Produkt i Brendshëm Bruto

DPT – Drejtoria e Përgjithshme e Tatimeve

DPD – Drejtoria e Përgjithshme e Doganave

INSTAT – Instituti i Statistikave

TVSH – Tatimi mbi Vlerën e Shtuar

TF – Tatimi mbi Fitimin

TTHF – Tatimi i Thjeshtuar mbi Fitimin

TAP – Tatimi mbi të Ardhurat Personale

TBP – Tabela e Burim – Përdorimeve

CPA – Classification of Products by Activity/ Klasifikimi i produkteve sipas aktivitetit

NACE – Nomenklatura e Kombinuar e Aktiviteteve Ekonomike

**Lista e Tabelave**

[*Tabela 1: Totali i Shpenzimeve Tatimore për vitin 2018* 6](#_Toc23171211)

[*Tabela 2: Rezultatet dhe Analiza e Shpenzimeve Tatimore të TVSH-së për vitin 2018, sipas mallrave* 13](#_Toc23171212)

[*Tabela 3: Përqindja dhe struktura e Tatimit të Fitimit* 15](#_Toc23171213)

[Tabela 4: Shpenzimet Tatimore të Akcizës 18](#_Toc23171214)

[*Tabela 5: Normat e TAP-it* 19](#_Toc23171215)

[*Tabela 6: Të dhënat në shifra për TAP-in gjatë vitit 2018* 20](#_Toc23171216)

[*Tabela 7: Numri i kontrolleve tatimore të zhvilluara nga DPT* 23](#_Toc23171217)

[*Tabela 8: 5 aktivitetet me TVSH-në më të lartë të mbledhur (tatimpaguesit 2-5 milionë lekë)* 24](#_Toc23171218)

[*Tabela 9: Numri i tatimpaguesve në varësi të xhiros vjetore përkatëse* 25](#_Toc23171219)

[Tabela 10: *TVSH-ja nëse do të deklarohej 20% me TVSH-në e deklaruar me 6% - viti 2017* 27](#_Toc23171220)

[*Tabela 11: Shitjet e tatueshme me shkallë 6% për periudhën Qershor 2017 – Qershor 2019* 27](#_Toc23171221)

[*Tabela 12: Shitjet e tatueshme të tatimpaguesve që plotësojnë deklaratë TVSH-je me 6%* 28](#_Toc23171222)

[*Tabela 13: Të ardhurat e mbledhura nga taksa e fjetjes në hotel* 29](#_Toc23171223)

[*Tabela 14: Vlera e investimeve në hotele dhe të ngjashme* 29](#_Toc23171224)

[*Tabela 15: Shpenzimet Tatimore të detajuara të Akcizës* 35](#_Toc23171225)

[*Tabela 16: Normat ligjore të Akcizës, sipas ligjit për Akcizat* 36](#_Toc23171226)

**Lista e grafikëve**

[*Grafiku 1: Përqindjet e Shpenzimeve Tatimore për vitin 2018, sipas llojit të Tatimeve* 6](#_Toc23171409)

[*Grafiku 2: Shpenzimet Tatimore të TVSH-së* 14](#_Toc23171410)

[Grafiku 3: *Karakteristikat e subjekteve që përfitojnë nga Shpenzimet Tatimore të TF* 16](#_Toc23171411)

[*Grafiku 4: Shpenzimet Tatimore, sipas sektorëve* 16](#_Toc23171412)

[Grafiku 5: *Shpenzimet Tatimore, sipas bizneseve në secilën Drejtori Rajonale Tatimore* 16](#_Toc23171413)

[*Grafiku 6: Të ardhurat e mbledhura nga ulja e pragut të TVSH-së* 23](#_Toc23171414)

[*Grafiku 7: TVSH-ja e paguar, sipas sektorëve* 24](#_Toc23171415)

[*Grafiku 8: Numri i tatimpaguesve 2-5 milionë lekë* 24](#_Toc23171416)

[*Grafiku 9: TVSH-ja nëse do të deklarohej 20% me TVSH-në e deklaruar me 6% - viti 2017* 27](#_Toc23171417)

[*Grafiku 10: Shitjet e tatueshme me shkallë 6% për periudhën Qershor 2017 – Qershor 2019* 27](#_Toc23171418)

[*Grafiku 11: Shitjet e tatueshme mujore nga Janar 2014 deri në Gusht 2019* 28](#_Toc23171419)

[*Grafiku 12: Rritja e turizmit* 29](#_Toc23171420)

TABELA E PËRMBAJTJES

[VËSHTRIM I PËRGJITHSHËM 6](#_Toc23171539)

[KREU I: SHPENZIMET TATIMORE (Metodologjia, vlerësimet dhe rezultatet) 7](#_Toc23171540)

[Çfarë janë Shpenzimet Tatimore? 8](#_Toc23171541)

[METODOLOGJIA DHE ANALIZA 11](#_Toc23171542)

[Metodologjia dhe Shpenzimet Tatimore të Tatimit mbi Vlerën e Shtuar 11](#_Toc23171543)

[Metodologjia dhe Shpenzimet Tatimore të Tatim Fitimit 14](#_Toc23171544)

[Metodologjia dhe Shpenzimet Tatimore të Akcizës 17](#_Toc23171545)

[Metodologjia dhe Shpenzimet Tatimore të Tatimit mbi të Ardhurat Personale 19](#_Toc23171546)

[Kreu II: ANALIZA TË THELLUARA 21](#_Toc23171547)

[ULJA E PRAGUT TË TVSH-SË 22](#_Toc23171548)

[SHKALLA E REDUKTUAR E TVSH-SË PËR STRUKTURAT AKOMODUESE NGA 20% NË 6% 26](#_Toc23171549)

[Kreu III: ANEKSET DHE SHTOJCAT 30](#_Toc23171550)

[ANEKSI 1 – TATIMI MBI VLERËN E SHTUAR 31](#_Toc23171551)

[Shtojca 1 - Përjashtimet nga ligji i TVSH-së 31](#_Toc23171552)

[Shtojca 2 – Matrica e normave efektive të TVSH-së 31](#_Toc23171553)

[Shtojca 3 - Metodologjia e TVSH-së 33](#_Toc23171554)

[ANEKSI 2 – AKCIZA 35](#_Toc23171555)

[Shtojca 1 - Vlerësimi i detajuar i Shpenzimeve Tatimore të akcizës 35](#_Toc23171556)

[Shtojca 2 – Normat ligjore të Akcizës për produktet kryesore 36](#_Toc23171557)


# VËSHTRIM I PËRGJITHSHËM

Bazuar në modelet e vlerësimit, vlera e të ardhurave të munguara si rezultat i përjashtimeve apo aplikimeve të normave të reduktuara, të quajtura ndryshe shpenzime tatimore, për vitin 2018 llogaritet rreth 91.2 miliardë lekë ose 5.6% e Produktit të Brendshëm Bruto. Rreth 96% e shpenzimeve tatimore rrjedhin nga përjashtimet dhe aplikimi i normave të reduktuara të TVSH-së. Ky rezultat është i pritshëm pasi të ardhurat nga TVSH-ja zënë peshën kryesore në portofolin e të ardhurave tatimore. Shpenzimet tatimore që krijohen nga përjashtimet apo aplikimet e normave të reduktuara në tatimet e tjera, si Akcizë, TAP dhe Tatim – Fitim variojnë nga 0.7% – 2% të PBB-së.

Për vitin 2018, krahasuar me vitin 2017, vihet re një qëndrueshmëri në vlerat e shpenzimeve tatimore që rrjedhin nga përjashtimet dhe aplikimi i normave të reduktuara në Akcizë, TAP dhe TF, ndërkohë që vihet re një rritje e konsiderueshme e shpenzimeve tatimore që lidhen me TVSH-në. Kjo rritje ka ardhur si rezultat i:

1. Ndryshimit në metodologjinë e vlerësimit. Modeli i përdorur për të llogaritur shpenzimet tatimore për TVSH-në për vitin 2018 është tërësisht i ndryshëm, për nga medodologjia dhe baza e të dhënave, nga ai i përdorur në vitin 2017. Në metodologjinë e re të llogaritjes, brenda vlerës së llogaritur të shpenzimeve tatimore për TVSH-në përfshihet informaliteti ose të ardhurat e munguara si rrjedhim i evazionit fiskal;

2. Përjashtimeve të reja, të cilat kanë ndikuar në rritjen e vlerës.



*Grafiku 1: Përqindjet e Shpenzimeve Tatimore për vitin 2018, sipas llojit të Tatimeve*

*Tabela 1: Totali i Shpenzimeve Tatimore për vitin 2018*



# Kreu I: Shpenzimet tatimore (Metodologjia, vlerësimet dhe rezultatet)

## Çfarë janë Shpenzimet Tatimore?

Shpenzimet tatimore rrjedhin nga dispozitat e parashikuara në ligjet fiskale, të cilat lejojnë trajtime të diferencuara siç janë: nivelet e reduktuara të tatimit, përjashtimet, zbritjet dhe kreditë tatimore. Këto provigjione trajtohen si "shpenzime tatimore" për arsyen e thjeshtë, sepse përdoren nga politikbërësit për të arritur një objektiv të caktuar social-ekonomik, i cili devijon nga funksioni thelbësor i sistemit tatimor, duke rezultuar kështu në të ardhura të munguara. Si të tilla, shpenzimet tatimore konsiderohen mënyra alternative të politikbërjes me të cilat qeveritë ofrojnë mbështetje financiare për sektorë, aktivitete ose grup tatimpaguesish të caktuar. Shpenzimet tatimore duhet të menaxhohen me po aq kujdes sa dhe shpenzimet e tjera buxhetore. Kjo do të thotë që, shpenzimet tatimore duhet të identifikohen, maten dhe raportohen periodikisht.

Në bazë edhe të praktikave më të mira ndërkombëtare, rishikimi sistematik i shpenzimeve tatimore konsiderohet një element kryesor i transparencës fiskale, por edhe një mjet për të përmirësuar vendimmarrjet politike. Gjithashtu, shpenzimet tatimore duhet të rishikohen në mënyrë periodike, pasi shpesh ato mund të humbasin efektivitetin e tyre në sigurimin e përfitimit ekonomik të synuar nga politikbërësit. Për shembull, në Republikën e Shqipërisë, disa shpenzime tatimore janë nënshfrytëzuar ose nuk shfrytëzohen fare, të tilla si shpenzimet arsimore dhe mjekësore, të cilat janë të zbritshme para llogaritjes së TAP-it apo lehtësitë tatimore të ofruara në zonat ekonomike. Praktikat ligjore shqiptare kërkojnë që çdo përjashtim apo trajtim preferencial tatimor, të parashikohet vetëm me ligj dhe si e tillë, të shoqërohet me shpjegimet e nevojshme mbi objektivat e synuara, si dhe me llogaritjet përkatëse mbi parashikimin e të ardhurave të mundshme të munguara në buxhet për shkak të tij.

Referuar listës së përjashtimeve ose aplikimit të normave të reduktuara tatimore, shpenzimet tatimore mund të klasifikohen sipas qëllimit në këto nëndarje:

* Përjashtimet që aplikohen gjerësisht në praktikat më të mira ndërkombëtare të taksimit, siç është rasti i përjashtimit nga TVSH-ja i shërbimeve financiare.
* Përjashtimet apo reduktimet e tatimeve që ofrohen për të inkurajuar një ose disa sektorë të ekonomisë. Në këtë rast, përjashtimi nga taksat shërben si një nxitës në lehtësimin e barrës fiskale për bizneset, të cilat janë pjesë e prioriteteve të përcaktuara në strategjitë e zhvillimit ekonomik të vendit. Shpenzimet tatimore në këto raste synojnë të mbështesin strategjitë qeveritare për zgjerimin e mëtejshëm të sektorëve prioritarë. Për shembull, ulja e normës së aplikur të TVSH-së për hotelet me 5 yje, apo përjashtimi i tyre nga TF-ja për 10 vjet, apo ulja e normës së TVSH-së në 6 % për fermerët, janë të gjitha shembuj që synojnë të mbështesin strategjitë e qeverisë për të fuqizuar sektorin e turizmit dhe bujqësisë.
* Përjashtimet që ofrohen për të reduktuar kostot/çmimet e mallrave dhe shërbimeve të nevojshme për publikun për mallra ose shërbime që kanë konsum të gjerë dhe në interes të publikut dhe për të krijuar një shoqëri më gjithëpërfshirëse. Për shembull, produktet dhe shërbimet mjekësore apo shërbimet e edukimit janë plotësisht të përjashtuara nga TVSH-ja.
* Përjashtimet/reduktimet e shkallës tatimore që ofrohen për të minimizuar/shmangur tatimin e dyfishtëose për të nxitur apo incentivuar shpërndarjen e fitimit (për shembull, përgjithësisht ofrohet një tatim mbi dividendin më i ulët për shkak se fillimisht firma ka paguar tatimin mbi fitimin). Një shembull shumë domethënës i shmangies së tatimit të dyfishtë është përjashtimi i të ardhurave që përfitojnë individët nga fondi i sigurimeve shoqërore. Sipas legjislacionit shqiptar, tatimi mbi të ardhurat nga paga aplikohet për të ardhurën bruto nga paga duke tatuar edhe pjesën e pagës që paguhet për qëllime të sigurimit shoqëror dhe shëndetësor të detyrueshëm.

Parimi bazë i funksionimit të sistemit të taksimit është gjenerimi i të ardhurave të mjaftueshme për mbulimin e shpenzimeve buxhetore. Një strukturë tatimore “standarde” duhet të përfaqësojë një trajtim të qëndrueshëm dhe të njëjtë tatimor për aktivitetet e ngjashme ose klasat e tatimpaguesve pa ofruar trajtime favorizuese apo disfavorizuese për ndonjërin prej tyre. Përcaktimi i strukturës standarde, e cila shërben si strukturë bazë referimi për secilin tatim, është hapi i parë i rëndësishëm për vlerësimin dhe llogaritjen e shpenzimeve tatimore. Shpenzimet tatimore trajtohen si devijime nga struktura standarde e pranuar si strukturë referimi. Ekzistojnë teori dhe arsyetime të ndryshme në lidhje me përcaktimin e strukturës referuese (“Benchmark”), e rrjedhimisht ndryshimet në pëcaktimin e strukturës referuese ndikojnë në identifikimin dhe matjen e shpenzimeve tatimore. Shpenzimi tatimor është një koncept për të cilin është e vështirë të jepet një përcaktim i qartë pa përcaktuar më parë strukturën standarde referuese të tatimit.

Nëse një përjashtim duhet të trajtohet si shpenzim tatimor apo jo, kjo lidhet pazgjidhshmërisht edhe me strukturën e ekonomisë dhe parimet themelore të sistemit tatimor të çdo vendi. Sigurisht që, në varësi të politikave fiskale të aplikuara në vende të ndryshme, shpenzimet tatimore (që rrjedhin nga përjashtimet tatimore) do të jenë të ndryshme. Për këtë arsye, është shumë e vështirë të ndërtohen modele universale për vlerësimin e shpenzimeve tatimore.

Për shembull, për akcizën, si sistem referimi "benchmark" merret norma më e lartë e akcizës e përcaktuar në ligjin për Akzicat, për secilin nga grupet e mallrave që janë nën regjimin e Akcizës, ndërsa për TVSH-në si sistem referimi, merret norma standarde 20%.

Metoda e përdorur për të vlerësuar shpenzimet tatimore është një llogaritje "pas faktit" e të ardhurave tatimore të munguara, duke mbajtur të pandryshueshëm të gjithë faktorët e tjerë. Avantazhi i kësaj metode është thjeshtësia e saj relative, pasi nuk merr në konsideratë efektet që lidhen me elasticitetin e tatimit apo efektet e mundshme të sjelljes së tatimpaguesit, (përveç se kur në model parashikohet ndryshe).

Raportimi i shpenzimeve tatimore është sot një praktikë ndërkombëtare, e cila kontribuon jo vetëm në procesin e buxhetimit, por edhe të transparencës fiskale. Është e rëndësishme të monitorohen vlerat që lidhen me shpenzimet tatimore, pasi ato jo vetëm që kontribuojnë në zvogëlimin e të ardhurave tatimore, por prania e tyre ofron një trajtim të veçantë për disa tatimpagues në raport me të tjerët. Për shembull, qeveria mbështet arsimin përmes programeve të shpenzimeve të drejtpërdrejta buxhetore, siç janë bursat, por gjithashtu lejon përjashtimin nga TVSH-ja për shërbimet arsimore. Si shpenzimi buxhetor direkt (bursa), ashtu edhe shpenzimi tatimor (përjashtimi nga tatimi) përfaqësojnë një ndarje të burimeve qeveritare drejt arsimit, edhe pse vetëm shpenzimet direkte paraqiten në buxhetin vjetor. Shumica e vendeve kanë adoptuar praktikën e raportimit dhe vlerësimit të të ardhurave të munguara për një numër më të madh të masave tatimore që ata i konsiderojnë devijime nga sistemi tatimor "standard". Duhet thënë që, identifikimi dhe analizimi i përjashtimeve nga taksat ndihmon githashtu, në debatin publik lidhur me taksat dhe ekonominë. Për më tepër, në shumë raste përjashtimet fiskale kanë jetëgjatësi të kufizuar dhe vazhdimësia e tyre kërkon vendimmarrje të re nga ligjvënësi.

Edhe pse shpenzimet tatimore krijojnë mungesë të ardhurash në buxhet, ato nuk janë domosdoshmërisht politikë e keqe. Sidoqoftë, njohja dhe monitorimi i shpenzimeve tatimore është një mjet i rëndësishëm për të përmirësuar politikën fiskale dhe proceset e vendimmarrjes. Qëllimi i rishikimit të një shpenzimi tatimor nuk është domosdoshmërisht për të zvogëluar besimin tek ky i fundit, por përkundrazi mundëson një vlerësim të politikës së ndërmarrë, duke e krahasur atë me masat e mundshme alternative, të cilat mund të ishin përdorur për të arritur të njëjtin objektiv.

Siç u përmend më lart, njohja e shpenzimeve tatimore është e rëndësishme jo vetëm për të kuptuar sistemin tatimor në përgjithësi, por mbi të gjitha krijon qartësi mbi objektivat politike. Duke monitoruar të gjitha përjashtimet nga taksat, administrata tatimore mund të masë ndikimin real të çdo politike të ndërmarrë nga hartuesit e politikave fiskale dhe qeveria.

## METODOLOGJIA DHE ANALIZA

Për vitin 2018, llogaritja e shpenzimeve tatimore u bë me ndihmën e Asistencës Teknike të Bankës Botërore, financuar nga fondi i SAFE. Shpenzimet tatimore u llogaritën bazuar në disa modele që kërkojnë një bazë më të gjerë të dhënash. Këto modele lidhin variabla të ndryshëm me njëri-tjetrin, si dhe tregojnë qartësisht efektet e ndryshimit të një variabli brenda modelit. Ministria e Financave dhe Ekonomise ka sot modele specifike për të matur shpenzimet tatimore, që rrjedhin nga TVSH-ja, TAP-i, TF-ja dhe Akciza. Modelet popullohen me të dhëna nga DPT-ja, DPD-ja dhe INSTAT. Modelet janë ndërtuar në mënyrë të tillë që përdorimi i tyre të ndihmojë për të kuptuar se çfarë ndodh nëse një tregues në model ndryshon ose cilët faktorë shkaktojnë efekte të caktuara.

### Metodologjia dhe shpenzimet tatimore të TVSH-së

Tatimi mbi vlerën e shtuar është tatimi më i rëndësishëm në kontekstin e vlerësimit të shpenzimeve tatimore. Ai është kontribuesi më i madh në të ardhurat totale të mbledhura në buxhetin e shtetit, afërsisht 30% e totalit të të ardhurave dhe rreth 47.2% e të ardhurave tatimore (nga DPT dhe DPD). Njëkohësisht, ligji i TVSH-së lejon që disa mallra dhe aktivitete të jenë të përjashtuara nga TVSH-ja, të cilat përfaqësojnë pjesën më të madhe të vlerës së shpenzimeve tatimore në Shqipëri. Për vlerësimin e shpenzimeve tatimore nga TVSH-ja, që prej vitit 2016 përdorej një metodologji e drejtpërdrejtë. Kjo metodë ndante TVSH-në e brendshme nga TVSH-ja e mbledhur në import, pasi ishte e lehtë të identifikoheshin mallrat ose aktivitetet e përjashtuara gjatë importit.

Modeli i ri i përdorur për vlerësimin e shpenzimeve tatimore nga TVSH-ja bazohet tek kombinimi i tabelave të Burim-Përdorimit të vitit 2015, të dhënat e TVSH-së për prodhimin vendas, mallrat e tregtuara, si dhe TVSH-në në bazë të kontabilitetit rrjedhës, të marra nga Ministria e Financave dhe Ekonomisë. Tabelat e Burim-Përdorimit tregojnë kombinimet e 35 mallrave bazë nga 35 industri kryesore, si dhe vlerësimin e TVSH-së të paguar nga familjet/individët dhe qeveria. Tabela e burimeve ofron vlerësimin e burimeve të mallrave dhe shërbimeve nga industritë vendase, si dhe nga importi i mallrave dhe shërbimeve. Rreshtat e kësaj tabele tregojnë ofertën sipas produkteve, ndërsa kolonat tregojnë degët e industrisë që prodhojnë këto mallra dhe shërbime. Çdo industri klasifikohet në bazë të produktit që zë pjesën më të madhe të prodhimit të saj. Struktura e tabelës së përdorimve është më e ndërlikuar sesa tabela e burimeve. Ndërsa, tabela e burimeve paraqet furnizimin e mallrave dhe shërbimeve për konsum, tabela e përdorimit tregon kërkesën për mallra dhe shërbime për përdorim të ndërmjetëm nga industritë, si dhe kërkesën finale për çdo mall apo shërbim.

Përpilimi i matricës së TVSH-së u realizua duke përdorur vektorin e "konsumit final tëfamiljeve dhe qeverisë" dhe vektorin e "konsumit të ndërmjetëm, si dhe vektorin e formimit të kapitalit fiks bruto" (për shpjegime më të hollësishme shihni Anekset ku shpjegohet metodologjia në mënyrë më të plotë dhe të detajuar). Hapi tjetër i rëndësishëm është përcaktimi i peshave specifike të përjashtimeve nga TVSH-ja ose me normë zero për secilin nga 35 produktet dhe shërbimet. Bazuar në peshat specifike që zënë përjashtimet, modeli mund të vlerësojë vlerat e shpenzimeve tatimore për çdo produkt apo shërbim, shkallën efektive të TVSH-së, si dhe shpenzimet totale tatimore të TVSH-së.

Duke qenë se Tabela e Burim -Përdorimeve i përket vitit 2015, po ashtu edhe baza e të dhënave të TVSH-së i përket vitit 2015. Për të vlerësuar shpenzimet tatimore të vitit 2018, mbi rezulatet e gjeneruara për vitin 2015, janë aplikuar normat e e rritjes së shitjeve për secilin nga pesë sektorët kryesorë deri në vitin 2018.

*Shënim:* Informacioni për secilin prej produkteve dhe shërbimeve të përfshirë në TBP është i detajuar. Si i tillë, ky informacion mund të përdoret nga politikbërësit për të kryer analiza të mëtejshme, për të vlerësuar ndryshimet në përqindjen e TVSH-së ose për të përfshirë përjashtime të reja. Me kalimin e kohës modeli mund të përmirësohet si rezultat i reflektimit të përdoruesve mbi rezultatet e marra prej tij gjatë përdorimit.

Mallrat ose shërbimet e përjashtuara nga regjimi i TVSH-së

Ekzistojnë disa furnizime me mallra dhe shërbime, të cilat janë të përjashtuara nga TVSH-ja apo mbi të cilat aplikohet një normë e reduktuar e TVSH-së. Siç shpjeguam edhe më sipër, këto trajtime preferenciale tatimore ofrohen për disa arsye. Trajtimet preferenciale të TVSH-së lidhen së pari, me reduktimin e kostove të disa mallrave dhe shërbimeve, të cilat konsiderohen të nevojshme për qytetarët, siç janë arsimi dhe shërbimet shëndetësore. Së dyti, ekzistojnë disa lloj shërbimesh që nuk janë subjekt i TVSH-së edhe në praktikat më të mira ndërkombëtare. Për shembull, shërbimet financiare janë të përjashtuara nga TVSH-ja thuajse në të gjitha praktikat ndërkombëtare, për shkak të natyrës së tyre dhe vështirësisë për të përcaktuar qartësisht dhe saktësisht vlerën e shtuar në shërbimin financiar. Së fundmi, Shqipëria, në bazë të Marrëveshjes së Stabilizim Asocimit, tenton të përafrojë dhe të përputhë legjislacionin tatimor me Direktivat e BE-së. Kështu që, disa përjashtime nga skema e TVSH-së janë bërë për të krijuar një përputhshmëri të plotë me Direktivën e TVSH-së 2006/112/EC të Bashkimit Evropian.

Për të llogaritur dhe vlerësuar shpenzimet tatimore që rrjedhin nga trajtimet preferenciale në TVSH, si fillim duhet të përcaktohen elementet kryesore të stukturës standarde referuese të TVSH-së (benchmark-u).

Elementet kryesore të strukturës standarde referuese për TVSH-në janë:

* *Njësia e tatimit* - firmat që janë subjekt i TVSH-së,

• *Periudha e tatimit* - TVSH-ja në Shqipëri llogaritet dhe paguhet në baza mujore, muajin pasardhës për të gjithë vitin fiskal (i cili është i njëjtë me vitin kalendarik),

• *Baza e tatueshme* - Mallrat dhe shërbimet për të cilat vendi i furnizimit është Shqipëria,

* *Shkalla e tatimit* - Shkalla standarde e TVSH-së e aplikuar për mallrat dhe shërbimet është 20%.

*Shënim:* Struktura standarde referuese në këtë rast presupozon që çdo furnizim me produkte dhe shërbime duhet të jetë subjekt i TVSH-së, pavarësisht nga natyra e produktit/ shërbimit të ofruar apo nga madhësia e firmës ofruese.

Përsa më sipër, duhet theksuar se vlerësimet e shpenzimeve tatimore të TVSH-së të kryera me modelin e përdorur përfshijnë çdo efekt që lidhet me sjelljet e taksapaguesve, siç mund të jetë evazioni fiskal apo informaliteti.

Siç vërehet në tabelën e mësipërme, 5 kategori aktivitetesh kryesore zënë peshën kryesore të shpenzimeve tatimore nga TVSH-ja, që janë “Administrata publike dhe shërbimet e mbrojtjes; shërbime të detyrueshme të sigurimeve shoqërore”, "Shërbime të Edukimit", "Shërbime Shëndetësore", "Produkte Ushqimore, pije dhe produkte të duhanit" dhe "Tekstile, veshje dhe produkte lëkure".

Kategoria e parë “Administrata publike dhe shërbimet e mbrojtjes; sigurimet shoqërore dhe shëndetësore të detyrueshme”, sipas kodit (CPA\_O84) kanë rreth 16% të shpenzimeve totale tatimore. Një shpenzim tatimor kaq i lartë në këtë rast nuk tregon që shteti është përfituesi i përjashtimit, përfituesit e vërtetë janë përdoruesit e shërbimeve që ofrohen nga qeveria, të cilat janë të përjashtuara. Ndërkohë, qeveria nga ana e saj paguan TVSH-në në produktet dhe shërbimet që përdor nga të tretët dhe kjo vërehet në përmbajtjen e TBP-së, në kolonën 84.

Shërbimet e arsimit (CPA\_P85) janë të përjashtuara nga TVSH-ja. Neni 51, paragrafi g) dhe gj) në ligjin për TVSH-në, përcakton që janë të përjashtuara nga TVSH-ja " *furnizimi i shërbimeve për arsimin e fëmijëve ose të rinjve, arsimin shkollor ose universitar, formimin profesional ose rikualifikimin, përfshirë furnizimin e shërbimeve dhe të mallrat e lidhura ngushtë me të, nga organet arsimore publike ose private të njohura si të tilla nga autoriteti qeveritar kompetent, në përputhje me ligjet përkatëse në këtë fushë. Ofrimi i shërbimeve arsimore që jepen privatisht nga mësuesit dhe mbulojnë arsimin shkollor ose universitar*”. E njëjta situatë përcaktohet në nenin 51 të ligjit të TVSh-së edhe për shërbimet shëndetësore.

Në kategorinë “Produktet ushqimore, pijet dhe produktet e duhanit” (CPA\_10-12) dhe “Tekstilet, veshjet dhe produktet prej lëkure” (CPA\_13-15), përjashtimet rrjedhin nga fakti që modeli supozon që të gjitha firmat janë subjekt i TVSH-së, pavarësisht madhësisë së tyre. Shumica e këtyre industrive, rreth 60% (58.6%) karakterizohen nga ofrues të vegjël, të cilët paguajnë TVSH vetëm në blerje.

*Tabela 2: Rezultatet dhe analiza e Shpenzimeve Tatimore të TVSH për vitin 2018, sipas mallrave*



*Grafiku 2: Shpenzimet Tatimore të TVSH-së*

Në grafikun e mësipërm vihen re disa aktivitete si metalet bazë, shërbimet e konsulencave, produktet plastike apo minierat, të cilat shfaqen si sektorë me shpenzime negative tatimore. Shpenzimet negative tatimore lindin në rastet kur mallrat e përjashtuara përdoren si produkte të ndërmjetme (inpute) në prodhimin e produkteve apo shërbimeve finale plotësisht të tatueshme. Këto produkte zakonisht nuk konsumohen nga konsumatori final (familjet/individët), kështu që efekti i vetëm nga përjashtimi apo mospërfshirja e funizuesve të mallrave dhe shërbimeve të ndërmjetme në skemën e TVSH-së, është ulja e TVSH-së së kreditueshme nga ana e biznesit. Sa më sipër, rezulton në shpenzime negative tatimore.

|  |
| --- |
| Shpenzimet tatimore shfaqen gjithashtu edhe ne sektorin e agrikulturës dhe të turizmit. Incentivat e ndërmarra në agrikulturë për fermerët, si dhe ulja e TVSH-së për sektorin e hotelerisë (vetëm për pjesën e akomodimit), sjellin rrjedhimisht shpenzime tatimore. Për vitin 2018, këto shpenzime tatimore janë rreth 3.4 miliardë lekë ose afërsisht 4% e gjithë totalit të shpenzimeve tatimore. |

### Metodologjia dhe shpenzimet tatimore të Tatim Fitimit

Tatimi mbi Fitimin është tatimi bazë i subjekteve private. Ai llogaritet mbi fitimin e tatushëm të gjeneruar nga veprimtaria e biznesit, brenda një viti fiskal. Të gjitha subjektet me qarkullim vjetor mbi 8.000.000 lekë janë subjekt i tatimit të fitimit me shkallen 15%. Nga 1 Janari 2019, për tatimpaguesit me qarkullim vjetor 8 deri në 14 milionë lekë, tatim fitimi është reduktuar nga 15% në 5%. Tatim fitimi kontribuon mesatarisht me 11.3% tek të ardhurat tatimore. Të gjitha subjektet me qarkullim vjetor 5 deri 8 milionë lekë, janë subjekt i tatimit të thjeshtuar mbi fitimin dhe tatohen 5% të fitimit, ndërkohë që bizneset me qarkullim vjetor nën 5 milionë lekë në vit nuk paguajnë tatim fitimi mbi fitimet e realizuara. Këto biznese përfshihen në kategorinë e bizneseve të vogla. Përqindjet dhe struktura e tatimit të fitimit është si më poshtë:

*Tabela 3: Përqindja dhe struktura e tatimit të fitimit*

|  |  |
| --- | --- |
| **Shuma e qarkullimit vjetor (në lekë)** | **Përqindja e tatimit** |
| 0 – 5.000.000 | 0% |
| 5.000.001 – 8.000.000 | 5% |
| 8.000.000+ | 15% |

Shpenzimet tatimore që rrjedhin nga përjashtimet apo aplikimi i normave të reduktuara të tatim fitimit, llogariten duke përdorur modele mikro-simulimi, të cilat përfshijnë të gjitha mikro të dhënat e gjeneruara nga sistemi elektronik i DPT-së. Modeli ofron vlerësime të sakta. Ai mbështetet në të dhënat e sistemit elektronik të deklarimit dhe mundëson gjithashtu evidentimin e çdo gabimi njerëzor të kryer gjatë deklarimeve të ngarkuara në sistem.

**Përjashtimet nga Tatim Fitimi**

Në legjislacionin tatimor, disa biznese, organizata dhe institucione janë të përjashtuara nga detyrimi për të paguar TF-në. Në përgjithësi, përjashtimet nga TF-ja ofrohen si stimuj për sektorët strategjikë ose industri të caktuara, duke ulur barrën e tyre tatimore (për shembull, “Hotelet/Resortet me 4 ose 5 yje që përfaqësojnë një markë ndërkombëtare, siç përcaktohet me ligjin e Turizmit, industrinë e prodhimit të softwareve).

Ndërkohë, përjashtimet nga tatim fitimi zbatohen edhe për organizatat që operojnë në fushat e çështjeve të mira, bamirësisë, filantropisë apo fesë. Gjithashtu, fitimi i Bankës Qendrore të Shqipërisë, organizatave ndërkombëtare, si dhe të gjitha aktivitetet që përfshihen në marrëveshjet e ratifikuara me ligj midis vendeve, përjashtohen nga TF-ja. Ndërkohë, duhet theksuar se, legjislacioni tatimor nuk njeh si shpenzim të zbritshëm asnjë shpenzim që nuk lidhet ngushtësisht me operacionet normale të biznesit.

Elementet kryesorë që përcaktojnë strukturën standarde referuese për tatim fitimin janë si më poshtë:


• *Njësia e tatimit* - firmat dhe bizneset që kanë të ardhura vjetore më të larta se 8.000.000 lekë,

• *Periudha tatimore* - TF në Shqipëri llogaritet për të gjithë vitin fiskal (që është i njëjtë me vitin kalendarik) dhe deklarohet në 31 Mars të një viti më pas',

* *Baza e tatueshme* - është vlera e fitimit të tatueshëm[[1]](#footnote-1) gjeneruar nga veprimtaria e firmave,
* *Shkalla tatimore* - norma standarde e tatim fitimit është 15%.


*Shënim:* Bizneset që nuk paguajnë tatim fitim për shkak se ndodhen nën kufirin 5 milionë lekë, konsiderohen pjesë e strukturës standarde referuese (Benchmark-ut) dhe si të tilla nuk konsiderohen shpenzime tatimore.

Të gjitha lehtësimet e tjera, përjashtimet apo normat e reduktuara të tatim fitimit konsiderohen shpenzime tatimore. Pra, do të konsiderohen shpenzime të TF-së, të ardhurat e munguara nga aplikimi i normës së reduktuar të tatim fitimit prej 5%. Për firmat me qarkullim vjetor ndërmjet 5 - 8 milionë lekë, aplikimi i normës së reduktuar 5% për kompanitë që prodhojnë software, si dhe çdo përjashtim tjetër i ofruar për hotelet/resortet me 5 yje. Vlera e shpenzimeve tatimore për vitin 2018 vlerësohet në nivelin 626 milionë lekë. Gjatë analizës së shpenzimeve tatimore të tatim fitimit dalin disa konkluzione interesante.



Grafiku 3: Karakteristikat e firmave që përfitojnë nga Shpenzimet tatimore të TF


Rreth 61% e firmave konsiderohen biznese të vogla, të cilat vetëdeklarohen të tilla. Ato vetëdeklarojnë që realizojnë një qarkullim vjetor nën 5 milionë lekë dhe si rrjedhim gjatë vitit 2018 kanë qenë të përjashtuara nga tatim fitimi. Rreth 35% e bizneseve vetëdeklarohen si biznese me qarkullim vjetor 5-8milionë lekë, kështu që mbi to aplikohet tatimi i thjeshtuar i fitimit 5%.



*Grafiku 4: Shpenzimet Tatimore, sipas sektorëve*

Thuajse gjysmën e shpenzimeve tatimore që vijnë nga TF-ja e përfitojnë firmat që operojnë në sektorin e shërbimeve. Sektori i dytë më i madh që përfiton nga këto shpenzime tatimore është sektori i Tregtisë.

Sa i përket vendndodhjes së firmave, mund të konkludojmë se rreth 40% e firmave që përfitojnë nga norma 5% e TF-së janë të vendosura në Tiranë dhe më pas vijnë firmat me vendndodhje në Durrës dhe Fier. Rreth 97% e firmave që përfitojnë nga norma e reduktuar e TF-së zotërohen nga investitorë shqiptarë.



Grafiku 5: *Shpenzimet tatimore, sipas bizneseve në secilën DRT*

### 

### Metodologjia dhe shpenzimet tatimore të Akcizës

Akciza është një nga taksat e aplikuara në sistemin e taksave shqiptare për disa produkte të caktuara. Akciza ka një kontribut afërsisht 14.8% të totalit të të ardhurave tatimore. Ligji nr. 61/2012 "Për Akcizat në Republikën e Shqipërisë", i ndryshuar, shpjegon procedurat, mallrat dhe shërbimet nën regjimin e akcizës, masën e akcizës për produkte specifike, etj. Ky ligj ndërlidhet me Kodin Doganor duke krijuar kornizën ligjore të nevojshme për një aplikim normal të akcizës.

Sikurse edhe në tatimet e trajtuara deri tani, disa mallra përjashtohen nga detyrimi për të paguar akcizë ose mbi to aplikohet një nivel i reduktuar i saj. Pothuajse të gjitha trajtimet preferenciale për akcizat janë plotësisht në përputhje me Direktivat e BE-së për Akcizën:

• Direktiva 2008/118 - për rregulloret e përgjithshme të regjimit të akcizave,

• Direktiva 2011/64/EU - për duhanin dhe produktet që lidhen me të,

• Direktiva 2003/96/EC - për energjinë, biokarburantet, etj.

Kategoritë që përjashtohen nga regjimi i akcizës, kanë të bëjnë kryesisht me praktikat më të mira ndërkombëtare, si dhe janë përjashtime në përputhje me detyrimet që vijnë nga Konventat Ndërkombëtare. Për shembull, përjashtimi nga akciza për mallrat e akcizës që përdoren nga trupat diplomatike, misionet diplomatike të akredituara në Republikën e Shqipërisë. Si të tilla, ato konsiderohen pjesë e strukturës standarde referuese të akcizës "benchmark-u”. Duhet theksuar se, në legjislacionin Shqiptar ka disa përjashtime apo norma të reduktuara të akcizës, të cilat janë ofruar duke marrë në konsideratë tipologjinë e strukturës ekonomike shqiptare. Kështu që, nuk paguhet akcizë për disa produkte akcize, të cilat përdoren në disa sektorë si peshkimi, industritë e mineraleve si lëndë djegëse (energjetike dhe karburante).

Përcaktimi i strukturës standarde referuese për akzicën paraqet disa vështirësi, për shkak të ndryshimeve të herë pas herëshme të listës së produkteve që janë objekt i saj (për shembull: Pijet energjitike ju shtuan listës së produkteve mbi të cilat aplikohet akcizë në vitin 2014 dhe nuk u hoqën nga lista e produkteve mbi të cilat aplikohet akcizë në vitin 2018).

Struktura standarde referuese për akcizën përcaktohet nga elementet e mëposhtme:

• *Njësia e akcizueshme* - firmat që ofrojnë furnizime (prodhim vendas ose importe) të mallrave të cilat janë objekt i akcizës,

• *Periudha e akcizës* - Akciza në Shqipëri paguhet me lëshimin e produkteve të akcizës në qarkullim, pra në momentin që mallrat dalin për konsum përfundimtar,

• *Baza e akcizës* - është sasia e mallrave nën regjimin e akcizës, siç përcaktohet me ligj,

* *Shkalla e akcizës* - nuk ka një normë specifike të akcizës. Mallrat mbi të cilat aplikohet akzicë nuk trajtohen me të njëjtën normë të akcizës, për shkak të natyrës së mallrave. Shkalla e akcizave përcaktohet me Ligj.


*Shënim:* Përjashtimet e ofruara në përputhje me detyrimet që vijnë nga Konventat Ndërkombëtare janë trajtuar si pjesë e strukturës standarde referuese "benchmark-u". Çdo normë e aplikuar më e ulët se norma statutore, do të konsiderohet devijim nga struktura standarde referuese " benchmark-u" dhe si rrjedhojë, krijon shpenzime tatimore.

Metodologjia e përdorur në ndërtimin e modelit të vlerësimit të shpenzimeve tatimore për akcizën është mjaft e thjeshtë. Së pari, të gjitha produktet janë grupuar në kategori, bazuar në ngjashmëritë midis mallrave. Mallrat kryesore për të cilat ofrohen trajtime preferenciale dhe si rrjedhim krijohen shpenzime tatimore janë: nafta dhe produkte të tjera të karburantit të përjashtuar për aktivitetin e peshkimit, trajtimi i diferencuar i duhanit vendas me një normë akcize më të ulët, birra dhe vera për të cilat në bazë të prodhimit të ofruesit, por dhe sasisë së alkolit, aplikohen norma të ndryshme akcize. Niveli i shpenzimeve tatimore për këto kategori përcaktohet me formulën si më poshtë:

**Shpenzimet tatimore = (Norma statutore[[2]](#footnote-2)) - Norma efektive) \* Sasia e lëshuar për konsum**

Norma statutore është norma e rregulluar me ligj, ndërsa norma efektive përcaktohet nga raporti i të ardhurave të grumbulluara me sasinë totale të produktit për të cilin është paguar akciza . Si nivel referues për akcizën është niveli më i lartë i akcizës, sipas normave ligjore për secilën kategori të mallrave. Informacion më i detajuar rreth llogaritjes, gjendet tek Anekset dhe Shtojcat në kreun II.

*Tabela 4: Shpenzimet Tatimore të Akcizës*



Norma statutore për naftën dhe benzinën ​është 37 lekë/litër. Shpenzimet tatimore llogariten si shuma e të ardhurave që do të mblidhej në rast se, mbi sasitë e produktit të përjashtuar apo të tatuar me një normë më të ulët, do të aplikohej norma 37 lekë/litër. Shuma e shpenzimeve tatimore për acizën, vetëm nga trajtimet preferenciale të produktit dizel është sa 1.3% e të ardhurave totale të mbledhura nga akciza. Megjithëse si peshë specifike mund të konsiderohet e ulët, shuma absolute po ashtu ka rëndësi të merret në shqyrtim. Kjo, sidomos kur baza krahasuese, të ardhurat e mbledhura nga akzica janë të qenësishme për buxhetin e shtetit. Për më tepër, shpesh këto trajtime përfaqësojnë përfitim eksluziv nga një sektor i caktuar dhe si të tilla, duhen analizuar më tej nëse janë arritur ose jo objektivat e synuara. Pra, nëse kostoja (shpenzimet tatimore) janë më të ulëta në krahasim me përfitimet.

Mbi prodhimin vendas të duhanit aplikohet një normë e reduktuar e akcizës prej 2500 lekë/kg, ndërkohë që mbi duhanin e importuar aplikohet një akcizë prej 4400 lekë/kg. Shuma e shpenzimeve tatimore llogaritet si prodhim i sasisë së duhanit vendas të lëshuar në qarkullim me ndryshimin e nivelit më të lartë të akcizës [4400 lekë/kg (e cila konsiderohet norma statutore) dhe normës efektive që është në këtë rast 2500 lekë/kg]. Pra, trajtimi i prodhimit vendas të duhanit me një normë të reduktuar akcize konsiderohet një devijim me strukturën standarde të akcizës, e cila do të kërkonte që mbi duhanin vendas të aplikohej e njëjta normë akcize, si mbi duhanin e importuar.

Aplikohen dy nivele akcize mbi produktin birrë: Niveli i parë, norma 360 ​​lekë/HL/gradë metrike e alkolit aplikohet për produktin e prodhuar nga prodhues vendas apo të huaj, kapaciteti i të cilëve me të vogël se 200 hektolitra në vit. Niveli i dytë, norma 710 ​​lekë/HL/gradë metrike e alkolit aplikohet për produktin e prodhuar nga prodhues vendas apo të huaj, kapaciteti i të cilëve është më i madh se 200 HL në vit. Shuma e shpenzimeve tatimore llogaritet si prodhim i sasisë së birrës së lëshuar në qarkullim me ndryshimin e nivelit më të lartë të akcizës (710/ lekë/HL, e cila konsiderohet norma statutore) me normën efektive.

Në të njëjtën mënyrë, janë llogaritur shpenzimet tatimore për sasitë e verës, mbi të cilat është aplikuar një normë akzice më e ulët se norma më e lartë e aplikuar në ligj, e cila konsiderohet norma statutore e akcizës për këtë produkt. Duhet theksuar se ekziston një ndryshim i madh midis normës më të ulët të akcizës së aplikuar mbi produktin verë (30 lekë/HL) dhe nivelit më të lartë (120 lekë/HL). Vihet re që, përqindja e sasisë së verës e taksuar me nivelin më të lartë të akcizës, është shumë e ulët në krahasim me nivelet e tjera.

### Metodologjia dhe shpenzimet tatimore të Tatimit mbi të Ardhurat Personale

Metodologjia e përdorur për të vlerësuar shpenzimet tatimore që rrjedhin nga trajtimet e diferencuara të taksapaguesve në lidhje me tatimin mbi të ardhurat personale, është e njëjtë me atë që është përdorur nga Ministria e Financave dhe Ekonomisë edhe në vitet e mëparshme. Mikrosimulimi që përllogarit shpenzimet tatimore për TAP-in bazohet tek të dhënat e ofruara nga DPT. Përgjithësisht, të gjitha të ardhurat personale të realizuara në Republikën e Shqipërisë janë subjekt i TAP-it, por pjesën kryresore të të ardhurave të mbledhura nga ky tatim e zë tatimi i të ardhurave nga punësimi. Tatimi mbi të ardhurat nga punësimi është tatim progresiv, ku aplikohen tre nivele tatimi, sipas strukturës së mëposhtme:

*Tabela 5: Normat e TAP[[3]](#footnote-3)*

|  |  |  |
| --- | --- | --- |
| Niveli i të ardhurave (në lekë) | Norma e Tatimit | Koment |
| 0 – 30.000 | 0% | Nuk tatohet |
| 30.001 – 130.000 | 13% | 13% e pjesës së të ardhurave pas intervalit të parë |
| 130.001 + | 23% | 23% e pjesës së të ardhurave pas intervalit të dytë |

Për të ardhurat personale të realizuara nga burime të tjera, të ndryshme nga punësimi, aplikohet norma 15%. Prej 1 janarit të vitit 2019, përjashtim nga ky rregull bëjnë vetëm të ardhurat nga dividendi, të cilat tatohen me 8%. Pra, Shqipëria ka një sistem tatimi mbi të ardhurat *quasi-dual*, duke taksuar të ardhurat nga kapitali me një normë të sheshtë dhe të ardhurat nga punësimi me normë progresive.

****Përjashtimet nga tatimi mbi të ardhurat personale****

Sipas legjislacionit shqiptar, ekziston një kategori e të ardhurave që nuk tatohen. Këto përjashtime lidhen kryesisht me burime specifike të të ardhurave apo me nivelin e tyre duke respektuar kështu disa parime morale. Për shembull, nuk tatohen të ardhurat nga bursat, të ardhurat nga arritje të mëdha në sport, art dhe kulturë. Gjithashtu, marrëveshjet mbi tatimin e dyfishtë të ratifikuara nga Republika e Shqipërisë, përshijnë përjashtime nga TAP-i. Të gjitha këto përjashtime janë konsideruar devijime nga struktura standarde referuese e TAP-it dhe si të tilla rezultojnë në shpenzime tatimore. Qeveria ka përjashtuar nga tatimi mbi të ardhurat, të ardhurat nga punësimi, të cilat janë më të ulëta se niveli 30,000 lekë në muaj.

Struktura standarde referuese për TAP-in përcaktohet nga elementet e mëposhtme:

• *Njësia tatimore* - individi,

* *Periudha tatimore* - përgjithësisht për TAP-in periudha tatimore është mujore,

• *Baza e tatueshme* - është vlera e të gjitha të ardhurave të krijuara nga punësimi,

* *Shkalla tatimore* – TAP-i është 15% për të gjitha të ardhurat, përveç të ardhurave nga punësimi. Në këtë rast, norma statutore do të konsiderohet norma 15%.[[4]](#footnote-4)

*Shënim:* Taksimi me 0% i të ardhurave nga punësimi më të vogla se 30,000 lekë/muaj konsiderohet si pjesë e strukturës standarde referuese të TAP-it.

Duke përcaktuar si normë statutore normën 15%, vlerësimi i shpenzimeve tatimore nga tatim fitimi është i thjeshtë dhe i drejtpërdrejtë. Për çdo nivel të ardhurash nga punësimi aplikohet norma statutore 15%.

*Tabela 6: Të dhënat në shifra për TAP gjatë vitit 2018*

|  |  |  |  |
| --- | --- | --- | --- |
| **Intervalet e pagës (në lekë)** | **Nr. Kontribuesish** | **TAP** | **Shpenzime Tatimore** |
| paga < 22000 | 328,139 | 0 | 0 |
| paga 22000-30000 | 52,719 | 0 | 0 |
| paga 30000-40000 | 69,238 | 577,035,941 | 88,774,760 |
| paga 40000-50000 | 56,886 | 1,363,942,452 | 209,837,300 |
| paga 50000-60000 | 48,842 | 1,938,896,737 | 298,291,806 |
| paga 60000-70000 | 43,847 | 2,338,741,542 | 359,806,391 |
| paga 70000-80000 | 22,347 | 1,570,842,852 | 241,668,131 |
| paga 80000-90000 | 14,780 | 1,264,430,900 | 194,527,831 |
| paga 90000-100000 | 10,657 | 1,083,914,958 | 166,756,147 |
| paga 100000-110000 | 6,949 | 806,978,608 | 124,150,555 |
| paga 110000-120000 | 5,117 | 677,383,038 | 104,212,775 |
| paga 120000-130000 | 4,512 | 670,062,844 | 103,086,591 |
| **TOTAL** | **664,033** | **12,383,036,832** | **1,891,112,288** |

# Kreu II: Analiza të thelluara *Ulja e pragut të TVSH-së Reduktimi i shkallës së TVSH-së për strukturat akomoduese*

## Ulja e pragut të TVSH-së

Nga 1 Prilli 2018 është ulur kufiri minimal i qarkullimit vjetor për firmat që janë subjekt i TVSH-së, konkretisht nga 5 (pesë) në 2 (dy) milionë lekë. Qëllimi kryesor i këtij ndryshimi është ulja e evazionit fiskal dhe rritja e të ardhurave neto nga TVSH-ja, rezultate të cilat mundësohen nëpërmjet formalizimit të gjithë zinxhirit të transaksioneve të mallrave dhe shërbimeve. Përfshirja e më shumë subjekteve në regjimin normal të TVSH-së, mundëson deklarimin e transaksioneve të shitjeve dhe blerjeve nga të gjitha palët e përfshira në to, duke mundësuar kështu kryqëzimin e këtij informacioni në funksion të mirëadministrimit të tatimit. Ndërkohë, në përcaktimin e kufirit minimal të regjistrimit për TVSH-në prej 2 (dy) millionë lekë, është konsideruar fakti se, ky kufi përjashton të gjithë bizneset e vogla familjare, të cilat ofrojnë shërbime në fushën e zejtarisë, ambulantët dhe shitësit me pakicë në tregjet e miratuara nga bashkitë, biznese këto të cilat raportojnë vetëm të vetëpunësuarin.

Ky kufi nuk ka ndryshuar për fermerët, të cilët përfitojnë nga skema e kompensimit të TVSH-së. Për prodhuesit bujqësorë, pragu i regjistrimit në TVSH mbetet po në vlerën 5 (pesë) milionë lekë. Kjo kategori i nënshtrohet një skeme të posaçme të parashikuar në ligjin për TVSH-në, e cila synon që prodhuesi bujqësor (fermeri) të kompensohet për TVSH-në e paguar gjatë blerjes së inputeve të nevojshme për të realizuar veprimtarinë e tij bujqësore. Kjo politikë lehtësuese taksimi është ndërmarrë me qëllim nxitjen dhe zhvillimin e mëtejshëm të sektorit bujqësor në vendin tonë.

**Parashikime të të ardhurave dhe shpenzimeve buxhetore**

Ndryshimi i pragut të TVSH-së parashikohej të kishte efekte pozitive në buxhetin e shtetit, duke rritur të ardhurat neto vjetore nga TVSH-ja me afërsisht 0.75 miliardë lekë. Për të arritur në këtë konkluzion, u morën në konsideratë të gjithë bizneset që kishin një qarkullim vjetor nga 2-5 milionë lekë për vitin 2017.


**Analiza të mëtejshme**

Synimi i këtij kreu është të ofrojë një analizë më të thelluar sa i takon ndikimit të kësaj politike në ekonomi. Çështjet kryesore që do të trajtohen janë: kostot e implementimit që kjo politikë ka pasur, niveli i të ardhurave që janë gjeneruar, të ndara sipas sektorëve, si dhe ndikimi që ka pasur kjo politikë në numrin e bizneseve të vogla me një qarkullim vjetor nga 2-5 milionë lekë. Periudha që kemi marrë në konsideratë është Janar 2015 deri në Shtator 2019. Të dhënat janë marrë nga Deklarata e TVSH-së dhe nga DPT-ja.

Të gjithë të dhënat deklarohen online me anë të sistemit elektronik “E-Tax Shqipëri”. Tatimpaguesit duhet që, çdo tremujor të bëjnë deklarimin dhe pagesën (nëse ka) e TVSH-së. Ndërkohë, DPT-ja, për të gjithë tatimpaguesit nga 2-5 milionë lekë ka ofruar trajnime pranë qëndrave të saj të trajnimit dhe udhëzues online, mbi përdorimin e sistemit elektronik “E-Tax Shqipëri”. Të gjitha këto materiale dhe trajnime janë mundësuar nga stafi aktual i DPT-së.

Sipas të dhënave të DPT-së, ndryshimi i pragut të TVSH-së nuk ka shkaktuar kosto administrative sa i takon numrit të stafit të DPT-së, gjithashtu as numri i dietave të inspektorëve nuk ka ndryshuar. Numri i kontrolleve tatimore ndaj të gjithë kategorive të tatimpaguesve ka pasur një ecuri të pandikuar nga ndryshimi i kufirit, pasi është aplikuar metodologjia e kontrollit mbi bazën e analizës së riskut nga DPT-ja, (*tabela nr. 7*).

*Tabela 7: Numri i kontrolleve tatimore të zhvilluara nga DPT (për vitin 2019 të dhënat janë deri në muajin shtator)*



Të vetmet kosto administrative për DPT-në nga kjo politikë janë kostot e implementimit dhe mirëmbajtjes së sistemit elektronik. Kostot e implementimit janë në total 26 milionë lekë, ndërkohë që kostot e mirëmbajtjes janë 0.16 milionë lekë në muaj. Nëse marrim në konsideratë të ardhurat nga TVSH-ja mesatare mujore që buron nga ndryshimi i kësaj politike (72 milionë lekë në muaj), kostot e mirëmbajtjes janë 0.3% e totalit të të ardhurave mesatare mujore shtesë nga TVSH-ja e paguar në kuadër të kësaj politike.


Ndërkohë, popullimi i sistemit elektronik “E-Tax Shqipëri” me të dhëna shtesë që vijnë nga zgjerimi i numrit të tatimpaguesve që raportojnë në sistem, ndihmojnë në analizën e riskut dhe në evidentimin e atyre tatimpaguesve të cilët, sipas analizës së riskut kanë një sjellje jopërmbushëse. Njëkohësisht, kryerja e kontrolleve në vend të tatimpaguesve bëhet bazuar mbi analizën e riskut duke përdorur si bazë të dhënash deklarimet në sistem për çdo lloj tatimi.

Të ardhurat e mbledhura nga ulja e pragut të TVSH-së, për periudhën Prill-Dhjetor 2018 ishin 0.64 miliardë lekë nga 0.75 miliardë lekë të parashikuara. Ndërkohë që, të ardhurat për një vit kalendarik nga zbatimi i kësaj politike rezultojnë mesatarisht 0.85 miliardë lekë në vit. Ndërsa, sa i takon vitit 2019, duke patur parasysh rritjen e numrit të tatimpaguesve aktiv nga Prill 2018 - Qershor 2019 me 25%, parashikohet që të ardhurat nga TVSH-ja, nga kategoria e tatimpaguesve me qarkullim nga 2-5 milionë lekë, të variojnë ndërmjet 0,9 – 1 miliardë lekë.

Të ardhurat mujore nga TVSH-ja, të kategorisë së tatimpaguesve me xhiro vjetore nga 2-5 milionë lekë, të gjeneruara nga ndryshimi i kësaj politike që nga Prill 2018 deri në Qershor 2019 janë të paraqitura në grafikun e mëposhtëm, (*grafiku nr. 6*). Muaji Prill 2018 shënon nivelin më të ulët të TVSH-së së mbledhur prej 38 milionë lekësh, ndërkohë që në muajin Dhjetor 2018 është arritur vlera më e lartëprej 99 milionë lekë. Vlera mesatare mujore e TVSH-së së mbledhur, me të dhënat e marra në konsideratë, që nga Prill 2018 deri në Qershor 2019 është 72 milionë lekë në muaj.

*Grafiku 6: Të ardhurat e mbledhura nga ulja e pragut të TVSH-së*

Pas ndarjes në 5 (pesë) sektorë të të gjithë të ardhurave të mbledhura nga ulja e pragut të TVSH-së (kategoria e tatimpaguesve nga 2-5 milionë lekë), rezultoi se 64% e TVSH-së së mbledhurc është nga sektori i shërbimeve. Pas këtij sektori vjen tregtia me 12%, prodhimi me 10%, ndërtimi me 9%, transporti me 5%, si dhe disa vlera të vogla të paklasifikuara (*grafiku nr. 7*).




*Grafiku 7: TVSH-ja e paguar, sipas sektorëve*

TVSH-ja më e lartë e paguar është nga aktivitetet e shërbimit të pijeve (11% e TVSH-së shtesë të mbledhur), më pas vijnë aktivitetet si: restorant dhe shërbim ushqimor i lëvizshëm, këshillimi për biznes dhe këshilla të tjera për manaxhimin, të tjera punime të specializuara ndërtimi p.k.t. dhe aktivitetet juridike.

Në *tabelën nr. 8* janë 5 aktivitetet që gjenerojnë 26.4% të TVSH-së së mbledhur për kategorinë e tatimpaguesve 2-5 milionë lekë.

*Tabela 8: 5 aktivitetet me TVSH-në më të lartë të mbledhur (tatimpaguesit 2-5 milionë lekë)*

**

Ndërkohë, numri i tatimpaguesve, pjesë e kategorisë 2-5 milionë lekë, është rritur. Në grafikun nr. 8 tregohet se nga 11,072 tatimpagues në Prill të 2018, ka arritur në 15,867 tatimpagues në Qershor 2019. Pra, kemi një rritje prej 4,795 tatimpagues gjatë kësaj periudhe.

*Grafiku 8: Numri i tatimpaguesve 2-5 milionë lekë*

Gjithashtu, duhet theksuar se kemi një rritje me 1,817 tatimpagues që kanë kaluar në joaktiv dhe 219 tatimpagues mosdeklarues, të cilët përfshihen në numrin total të tatimpaguesve. Pra, numri i tatimpaguesve aktiv është rritur me 2,759 në total (ose me 25%).

Përsa i takon numrit të bizneseve ndër vite për secilën kategori, vihet re se numri i tatimpaguesve nga 0-2 milionë lekë ka rezultuar në rënie deri në vitin 2017 dhe më pas në vitin 2018 rezulton me rritje. Nëse këtë kategori do e ndajmë në dy nënkategori të tjera nga 0-1.8 milionë lekë dhe 1.8- 2 milionë lekë vërejmë se, për kategorinë 0-1.8 milionë lekë kemi një rënie të tatimpaguesve deri në vitin 2017 dhe rritje gjatë vitit 2018, ndërkohë që për kategorinë nga 1.8 -2 milionë lekë kemi rritje deri në vitin 2017, e cila shoqërohe me një rënie në vitin 2018. Gjithashtu, edhe numri i tatimpaguesve me xhiro vjetore nga 2-5 milionë lekë ka qenë në rritje deri në vitin 2017, duke u pasuar nga një rënie në vitin 2018. Megjithatë, duhet të përmendim se në Prill të 2018 janë përfshirë vetëm 11,072 biznese në këtë kategori, ndërkohë që gjatë qershorit të 2019 kemi 15,867 deklarues. Ndërkohë që, numri i tatimpaguesve me xhiro vjetore mbi 5 milionë lekë ka ardhur në rritje. Si total, numri i tatimpaguesve vërehet të jetë në rritje gjatë vitit 2018. Në *tabelën nr. 9* pasqyrohet numri i tatimpaguesve në varësi të xhiros vjetore.

*Tabela 9: Numri i tatimpaguesve në varësi të xhiros vjetore përkatëse*



Si përfundim themi se:

* Kostot e kësaj politike për DPT-në, janë vetëm kostot e implementimit (26 milionë lekë) dhe mirëmbajtjes së sistemit elektonik (0.16 milionë lekë në muaj ose 0.3% e totalit të të ardhurave mesatare mujore të TVSH-së së mbledhur nga zbatimi i kësaj politike).
* Të dhënat që përpunon sistemi elektronik “E-Tax Shqipëri” ndihmojnë edhe në analizën e riskut dhe në evidentimin e atyre tatimpaguesve, të cilët sipas analizës së riskut, tentojnë të kenë një sjellje jopërmbushëse.
* Të ardhurat e mbledhura nga ulja e pragut të TVSH-së, për periudhën Prill-Dhjetor 2018 ishin 0.64 miliardë lekë nga 0.75 miliardë lekë të parashikuara. Ndërkohë që, të ardhurat për një vit kalendarik nga zbatimi i kësaj politike rezultojnë mesatarisht 0.85 miliardë lekë në vit.
* Të ardhurat mesatare mujore të gjeneruara që nga Prill 2018 deri në Qershor 2019 janë 72 milionë lekë në muaj.
* Sektori, i cili ka gjeneruar nivelin më të lartë të të ardhurave të mbledhura nga ulja e kufirit të TVSH-së, është sektori i shërbimeve me 64%. Ndërsa, aktiviteti me të ardhurat më të larta është aktiviteti i shërbimit të pijeve.
* Numri i tatimpaguesve aktiv nga 2-5 milionë lekë që nga Prill 2018 në Qershor 2019 është rritur me 2,759 tatimpagues gjithsej.
* **Për vitin 2019, parashikohet që të ardhurat nga TVSH-ja, nga kategoria e tatimpaguesve me qarkullim nga 2-5 milionë lekë, të variojnë ndërmjet 0,9 -1 miliardë lekë.**

Në përgjithësi, zbatimi i një politike fiskale kërkon që politika të shoqërohet me një nivel të lartë të administrimit, në mënyrë që, konkretisht të arrihet efekti i paracaktuar në uljen e pragut të TVSH-së, si edhe familjarizimi i transaksioneve të tatueshme në të gjithë zinxhirin e TVSH-së, nga firmat e mëdha deri në bizneset me qarkullim nga 2 - 5 milionë lekë deri tek konsumatori final.

## Shkalla e reduktuar e TVSH-së për strukturat akomoduese nga 20% në 6%

Pjesë e ndryshimit të politikave gjatë vitit 2017 ishte edhe aplikimi i shkallës së reduktuar të TVSH-së nga 20% në 6%, për strukturat e akomodimit, e cila ka nisur të zbatohet që nga 1 Qershori 2017. Qëllimi i reduktimit të shkallës së TVSH-së për strukturat e akomodimit ishte zhvillimi dhe promovimi i mëtejshëm i sektorit të turizmit. Ndërkohë që, 22 vende të Bashkimit Evropian dhe shumica e vendeve të rajonit përdorin një normë të reduktuar të TVSH-së për sektorin e turizmit, Qeveria e Shqipërisë vendosi ta ulë atë me synim rritjen e konkurrencës me rajonin dhe zhvillimin ekonomik. Me anë të kësaj politike, synohet vendosja e Shqipërisë si një destinacion i preferuar në rajon, krijimi i një imazhi të ri dhe ofrimi i shërbimeve në përputhje me standardet ndërkombëtare, për të rritur numrin e turistëve që rrjedhimisht do të rritnin dhe konsumin në vend.

**Parashikime të të ardhurave dhe shpenzimeve buxhetore**

Kjo politike parashikohej të kishte një efekt negativ në të ardhurat e buxhetit të shtetit, në zërin “Të ardhura nga TVSH-ja” për strukturat akomoduese (hotele), por pritej të sillte një efekt pozitiv dhe rritje në të ardhurat nga zhvillimi i sektorit të turizmit dhe rritja e konsumit. Për shkak se në sektorin e turizmit përfshihen një sërë shërbimesh, përveç akmodimit në hotel, për shembull restorante apo shërbime të tjera argëtimi, llogaritja e efekteve është bërë më përafërsi. Nga përllogaritjet, duke marrë parasysh TVSH-në e mbledhur nga sektori i turizmit për vitin 2016, efekti negativ në buxhet pritej të ishte me përafërsi rreth 1,1 milardë lekë.

**Analiza të mëtejshme**

Në vazhdim do të paraqesim një analizë më të thelluar përsa i takon ndikimit të kësaj politike në ekonomi. Çështjet kryesore që do të trajtojmë janë: efekti negativ i reduktimit të shkallës së TVSH-së në buxhet dhe rritja në turizëm. Periudha që kemi marë në konsideratë është Qershor 2016 deri në Qershor 2019. Të dhënat janë marrë nga deklarata e TVSH-së nga DPT dhe nga INSTAT.

Të dhënat e marra nga deklarata e TVSH-së janë përdorur për matjen e efektit negativ të kësaj politike, për periudhën Qershor – Dhjetor 2017. Për këtë periudhë, shitjet e tatueshme rezultuan në nivel 5.9 miliardë lekë dhe TVSH-ja e llogaritur mbi këto shitje me normën 6% rezultoi 0.35 miliardë lekë. Nëse nuk do të kishim patur reduktim të shkallës së TVSH-së për strukturat akomoduese, atëherë do të kishim 1.17 miliardë lekë TVSH të llogaritur për këto aktivitete. Kështu që kemi 0.82 miliardë lekë më pak TVSH të llogaritur, si shkak i zbatimit të kësaj politike. Të dhënat mujore janë paraqitur në *grafikun nr. 9* dhe *tabelën nr. 10*.

*Grafiku 9: TVSH-ja nëse do të deklarohej 20% me TVSH-në e deklaruar me 6% - viti 2017*

Tabela 10: *TVSH-ja nëse do të deklarohej 20% me TVSH-në e deklaruar me 6% - viti 2017*

|  |  |  |  |  |
| --- | --- | --- | --- | --- |
| **Muaji / 2017** | **Shitjet e tatueshme** | **TVSH 20%** | **TVSH 6%** | **Efekti Negativ 20%-6%** |
| Qershor | 438,349,181 | 87,669,836 | 26,300,956 | 61,368,880 |
| Korrik | 1,373,497,534 | 274,699,507 | 82,409,873 | 192,289,634 |
| Gusht | 1,586,445,456 | 317,289,091 | 95,186,745 | 222,102,346 |
| Shtator | 894,204,413 | 178,840,883 | 53,652,270 | 125,188,613 |
| Tetor | 605,571,034 | 121,114,207 | 36,334,266 | 84,779,941 |
| Nëntor | 496,619,957 | 99,323,991 | 29,797,206 | 69,526,785 |
| Dhjetor | 457,038,037 | 91,407,607 | 27,422,286 | 63,985,321 |
| **Totali** | **5,851,725,612** | **1,170,345,122** | **351,103,602** | **819,241,520** |

Nëse bëjmë një krahasim të efektit të parashikuar të politikës me atë faktik, rezulton se kemi një efekt negativ më të vogël nga sa ishte parashikuar, në vlerën 0.28 miliardë lekë. Ndër arsyet kryesore pse kemi ndryshim nga parashikimi me faktin është, sepse për llogaritjen e parashikimit janë përdorur të dhënat e shitjes mbi të cilat aplikohet shkalla 20% e TVSH-së, përfshirë shitjet nga aktivitetet e tjera që kryejnë strukturat akomoduese.

Në *grafikun nr. 10* dhe *tabelën nr. 11* janë të dhënat mujore të shitjeve të tatueshme të deklaruara me 6% TVSH. Vërehet se shitjet e tatueshme, me bazë mujore, janë përkatësisht çdo muaj në rritje.

*Grafiku 10: Shitjet e tatueshme me shkallë 6% për periudhën Qershor 2017 – Qershor 2019 (në milionë lekë)*

*Tabela 11: Shitjet e tatueshme me shkallë 6% për periudhën Qershor 2017 – Qershor 2019 (në millionë lekë)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Viti/ Muaji | Janar | Shkurt | Mars | Prill | Maj | Qershor | Korrik | Gusht | Shtator | Tetor | Nëntor | Dhjetor |
| 2017 |  |  |  |  |  | 438 | 1,373 | 1,586 | 894 | 606 | 497 | 457 |
| 2018 | 382 | 409 | 563 | 621 | 784 | 1,174 | 1,880 | 2,275 | 1,132 | 679 | 525 | 473 |
| 2019 | 728 | 849 | 1,023 | 1,055 | 1,402 | 18,355 |  |  |  |  |  |  |

Për arsyet e lartpërmendura, është e vështirë të bëjmë një krahasim duke u bazuar vetëm në shitjet e tatueshme sa i takon pjesës që zë vetëm akomodimi në strukturat akomoduese për periudhën para se të aplikohej shkalla e TVSH-së prej 6%. Por, mund të bëjmë një krahasim të nivelit total të shitjeve të tatueshme që këto subjekte kanë patur para dhe pas hyrjes në fuqi të kësaj politike, për të gjithë aktivitetet që subjektet ushtrojnë (*grafiku nr. 11*).

*Grafiku 11: Shitjet e tatueshme mujore nga Janar 2014 deri në Gusht 2019 (në millionë lekë)*

Të dhënat shifrore të shitjeve të tatueshme totale për këto subjekte për periudhën Janar - Gusht[[5]](#footnote-5) për vitet 2014-2019 dhe Janar -Dhjetor për vitet 2014-2018 janë të paraqitura në *tabelën nr. 12*. Shikojmë se vlera e shitjeve të tatueshme është rritur si në periudhën kohore 8 mujore dhe atë vjetore për vitet 2017-2019.

*Tabela 12: Shitjeve e tatueshme të tatimpaguesve që plotësojnë deklaratë TVSH-je me 6% (në millionë lekë)*

|  |  |  |
| --- | --- | --- |
| **Viti** | **Shitjet e tatueshme Janar - Gusht** | **Shitjet e tatueshme vjetore** |
| 2014 | 45,639 | 74,797 |
| 2015 | 53,689 | 87,031 |
| 2016 | 64,357 | 99,588 |
| 2017 | 75,814 | 116,230 |
| 2018 | 82,142 | 129,000 |
| 2019 | 94,284 |  |

Njëkohësisht treguesi tjetër që argumenton rritjen e konsumit të shërbimit të akomodimit në hotele është edhe taksa e fjetjes në hotele. Detyrimi për këtë taksë llogaritet si shumëzim i nivelit të taksës së vendosur nga bashkia, për natë qëndrimi, me numrin e netëve të qëndrimit në hotel. Nga të dhënat na rezulton se të ardhurat e gjeneruara nga kjo taksë janë rritur në vlera të konsiderueshme vit pas viti. Nga 149 milionë lekë në vitin 2016 në 183 milionë lekë në vitin 2017 dhe 214 milionë lekë në vitin 2018, me një rezultat të pritshëm në vlerë 231 milionë lekë gjatë vitit 2019. Meqenëse niveli i taksave vendore nuk ka ndryshuar gjatë viteve 2016-2018, kjo na lë të nënkuptojmë se numri i fjetjeve në strukturat akomoduese është rritur ndjeshëm. Pra, kjo argumenton rritjen e qarkullimit në strukturat akomoduese.

*Tabela 13: Të ardhurat e mbledhura nga taksa e fjetjes në hotel*

|  |  |  |  |  |
| --- | --- | --- | --- | --- |
| **Viti** | **2016** | **2017** | **2018** | **2019 e pritshme**[[6]](#footnote-6) |
| Taksa e fjetjes në hotel (mijë lekë) | 149,022 | 182,779 | 213,948 | 230,561 |

Sa i takon turizmit, nga të dhënat e marra nga INSTAT, rezulton se turizmi ka patur një normë rritje me 15.8% në vitin 2018, shumë më e lartë krahasuar me 8.1% në vitin 2017. Norma e rritjes së turizmit në vitin 2015 dhe 2016 ishte respektivisht 12.5% dhe 14.6% (*grafiku nr. 12*).

*Grafiku 12: Rritja e turizmit*

Ndërkohë, të dhëna të tjera nga INSTAT tregojnë se është rritur ndjeshëm vlera e investimeve në hotele. Nga 1,246 milionë lekë investime në hotele për vitin ,2016, në 2,909 dhe 3,771 milionë lekë përkatësisht gjatë vitit 2017 dhe 2018. Ky është një tregues tjetër pozitiv, mbi ndikimin e kësaj politike. Të dhënat janë paraqitur në *tabelën nr. 14*.

*Tabela 14: Vlera e investimeve në hotele dhe të ngjashme*



Nga kjo analizë rezulton se kemi një efekt me -0.82 miliardë lekë në të ardhurat e buxhetit të shtetit nga TVSH-ja për vitin 2017, por njëkohësisht janë rritur shitjet e tatueshme të deklaruara me TVSH 6%, që nga Qershor 2017 deri në Qershor 2019[[7]](#footnote-7). Gjithashtu, kemi rritje të të ardhurave nga rritja e qarkullimit vjetor dhe nga taksa e fjetjes në hotele në këto subjekte. Sektori i turizmit ka pësuar rritje të ndjeshme krahasuar me vitin 2017, përsa i takon qarkullimit, frekuentimit dhe konsumit në strukturat akomoduese, rritje e cila është shoqëruar edhe me rritje të investimeve.

# Kreu III: Anekset dhe Shtojcat

# ANEKSI 1 – TATIMI MBI VLERËN E SHTUAR

### Shtojca 1 - Përjashtimet nga ligji i TVSH-së

Ligji i TVSH-së parashikon një gamë të gjerë furnizimesh të përjashtuara, duke i ndarë ato në tre klasa të kryesore, siç janë:

(a) Përjashtimi i disa veprimtarive me interes të përgjithshëm (neni 51);

(b) Përjashtime për veprimtari të tjera (neni 53);

(c) Përjashtime të veçanta në import (neni 56).

Klasa (a) përcakton veprimataritë me interes të përgjithshëm që janë kryesisht furnizime të sektorit publik, por jo vetëm. Ato përfshijnë: shërbime të kujdesit shëndetësor dhe furnizime të ngjashme; arsimin (publik dhe privat); mirëqenien dhe sigurinë shoqërore; veprimtaritë e organizatave jofitimprurëse, të bamirësisë dhe fetare; veprimtaritë e organizatave sportive dhe aktivitetit fizik; veprimtaritë e organizatave kulturore jofitimprurëse; furnizimi i transportimit të të sëmurëve apo të plagosurve; veprimtaritë e shërbimit postar publik; dhe veprimtaritë jotregtare të Radiotelevizioneve Publike Shqiptare.

Klasa (b) përfshin furnizime tregtare. Ato përfshijnë: shërbime financiare të sigurimit dhe të ndërmjetësimit financiar; transaksione të letrave me vlerë, valutë, kartëmonedha dhe monedha; bastet, llotaritë dhe lojërat e fatit; tokën; furnizimin e ndërtesave; marrjen me qira të pasurive të paluajtshme (me disa përjashtime); furnizimi i reklamave në median e shtypur dhe elektronike; dhe furnizimi me shërbime në fazën e kërkimit të hidrokarbureve.

Dhe së fundmi, klasa (c) përfshin një listë të gjatë të përjashtimeve në import. Disa prej tyre janë përjashtime standarde të pakushtëzuara në kodet tarifore (si për shembull, importi i sendeve personale të përdorura, trashëgimia, etj.). Ndërsa pjesa tjetër përbëhet nga përjashtime të kushtëzuara. Këtu përfshihen makineri dhe pajisje për projekte e investimeve më të mëdha se 50 milionë lekë; investime në sektorin e agrobiznesit; mallra dhe shërbime për fazën e zbatimit të kërkimit të operacioneve hidrokarbure; kafshë të gjalla për majmëri; dhe makineritë bujqësore.

### Shtojca 2 – Matrica e normave efektive të TVSH-së

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Mallrat** |  | **Normat Tatimore** | | | | | | |
|  |  |  |  | |  |  | |
|  | **Norma efektive** |  | **Politika e Tatimit** | | | | |
|  |  | **E përjashtuar** | **Me normë 0%** | | | **E taksueshme** |
| Produktet e Bujqësisë, pylltarisë, dhe peshkimit |  | 18.0% |  | 10% | 0% | | | 90% |
| Miniera dhe shpime |  | 8.9% |  | 55% | 1% | | | 44% |
| Produkte ushqimore, pije dhe duhan |  | 16.5% |  | 17% | 1% | | | 82% |
| Produktet tekstile, industria e veshjeve, industria e lëkurës dhe këpucëve |  | 3.2% |  | 78% | 6% | | | 16% |
| Druri dhe produkte prej druri, letre dhe të shtypshkrimit |  | 12.0% |  | 39% | 1% | | | 60% |
| Koksi dhe produkte të naftës së rafinuar |  | 17.1% |  | 9% | 6% | | | 85% |
| Produktet e industrisë kimike dhe industria e produkteve farmaceutike, mjeksore kimike dhe botanike |  | 10.7% |  | 46% | 0% | | | 54% |
| Produkte prej kauçuku dhe plastike, dhe produkte të tjera minerale jo metalike |  | 14.0% |  | 28% | 2% | | | 70% |
| Produkte metalike dhe produkte me bazë metalike përveç makinerive dhe pajisjeve |  | 10.7% |  | 42% | 4% | | | 54% |
| Kompjutera, produkteve elektronike, optike, pajisje elektrike, makineri dhe pajisje (përfshirë pajisjet e transportit) |  | 6.5% |  | 61% | 7% | | | 33% |
| Të tjera industri prodhuese, riparime dhe instalime të makinerive dhe pajisjeve |  | 11.4% |  | 42% | 1% | | | 57% |
| Elektricitet, gaz, avull dhe ajër i kondicinuar |  | 18.2% |  | 9% | 1% | | | 91% |
| Uji natyral; trajtimi i ujit dhe shërbimet e furnizimit |  | 19.0% |  | 5% | 0% | | | 95% |
| Kanalizime; aktivitete të grumbullimit, trajtimit dhe deponimit të mbeturinave; rikuperimi i materialeve; aktivitetet e rehabilitimit dhe shërbimet e tjera të administrimit të mbeturinave |  | 8.0% |  | 59% | 1% | | | 40% |
| Ndërtim dhe puna në ndërtim |  | 14.0% |  | 24% | 6% | | | 70% |
| Tregtia me shumicë dhe pakicë, riparimi i automjeteve dhe motorcikletave |  | 10.7% |  | 45% | 2% | | | 54% |
| Shërbime të tregtisë me shumicë, përveç automjeteve dhe motoçikletave |  | 13.2% |  | 32% | 2% | | | 66% |
| Shërbime të tregtisë me pakicë, përveç automjeteve motorike dhe motoçikletave |  | 6.6% |  | 67% | 0% | | | 33% |
| Shërbimet e transportit tokësor dhe shërbimet e transportit përmes tubacioneve |  | 7.0% |  | 49% | 16% | | | 35% |
| Uji, transporti ajror, shërbimet e magazinimit |  | 4.1% |  | 15% | 64% | | | 21% |
| Shërbime postare dhe korrier |  | 7.1% |  | 53% | 12% | | | 35% |
| Shërbimet e akomodimit dhe ushqimit |  | 10.8% |  | 46% | 0% | | | 54% |
| Shërbime botimi, autdiovizuale dhe transmetuese |  | 8.6% |  | 55% | 3% | | | 43% |
| Shërbime të telekomunikimit |  | 13.6% |  | 7% | 24% | | | 68% |
| Shërbime të Programeve kompjuterike, konsulencës dhe shërbime të tjera të lidhura; shërbime informacioni |  | 13.2% |  | 30% | 4% | | | 66% |
| Shërbime financiare dhe sigurimi |  | 0.0% |  | 100% | 0% | | | 0% |
| Shërbime të pasurive të paluajtshme |  | 4.4% |  | 78% | 0% | | | 22% |
| Shërbime juridike, kontabiliteti, konsulence dhe shërbime arkitekturore dhe inxhinierike |  | 12.2% |  | 36% | 3% | | | 61% |
| Kërkimi dhe zhvillim shkencor; shërbime të tjera profesionale, shkencore dhe teknike |  | 12.3% |  | 38% | 0% | | | 61% |
| Shërbime administrative dhe mbështetëse |  | 7.9% |  | 34% | 26% | | | 40% |
| Administrata publike dhe shërbimet e mbrojtjes; shërbime të detyrueshme të sigurimeve shoqërore |  | 0.0% |  | 100% | 0% | | | 0% |
| Shërbimi arsimor |  | 2.1% |  | 89% | 0% | | | 11% |
| Shërbime shëndetësore |  | 2.6% |  | 87% | 0% | | | 13% |
| Art, spektakël dhe aktivitete të kohes së lirë |  | 3.4% |  | 83% | 0% | | | 17% |
| Shërbime të tjera dhe aktivitete të tjera të familjeve |  | 5.0% |  | 74% | 1% | | | 25% |

*Shënim:* Norma efektive llogaritet si prodhim i peshës specifike të taksueshme (kolona “e taksueshme”) me normën standarde të TVSH-së (20%).

### Shtojca 3 - Metodologjia e TVSH-së

Modeli me të cilin është bërë vlerësimi i shpenzimeve tatimore për TVSH-në është bazuar tek tabela Burim-Përdorime ose ndryshe e quajtuar tabela e input-outputit. Kjo tabelë përgatitet çdo 5 vjet nga INSTAT.

Tabela e burimeve ofron një vlerësim për burimet e të mirave materiale dhe shërbimeve të prodhuara në vend dhe atyre të importuara. Në rreshta paraqiten burimet e produkteve, ndërsa në kolona aktivitetet ekonomike që i prodhojnë këto produkte. Klasifikimi i çdo njësie ekonomike bazohet në produktin që zë pjesën më të madhe të prodhimit të saj.

Komponentët e tabelës së burimeve janë Prodhimi i brendshëm, Importet e të mirave materiale dhe shërbimeve, si dhe taksat neto mbi produktet. Produkti kryesor për çdo aktivitet ekonomik tregohet në diagonalen e tabelës, ndërsa çdo produkt sekondar tregohet jashtë diagonales. Çdo kolonë përfaqëson një aktivitet ekonomik dhe në fund të kolonës gjendet totali i produktit për aktivitetet ekonomike. Në mënyrë të ngjashme, nëse lexojmë rreshtat do të gjejmë furnizimin total të një produkti të veçantë. Tabela e furnizimit përpilohet me çmimet bazë të tregut.

Struktura e tabelës së përdorimit është më e ndërlikuar sesa tabela e furnizimit. Në tabelën e përdorimeve paraqiten drejtimet kryesore të përdorimit të burimeve në ekonominë e vendit. Ato paraqiten në formën e përdorimit si: Konsum Ndërmjetës, Konsum Final i Familjeve, Konsum Final i Administratës Publike, Formimi Bruto i Kapitalit dhe Eksporte. Kjo tabelë paraqet në kolona strukturën e inputeve për çdo degë të aktivitetit ekonomik dhe në rreshta përdorimin e të mirave materiale dhe shërbimeve të disponueshme.

Përdorimet mund të përmblidhen në tre kategori: konsumi përfundimtar brenda vendit, eksporti, si dhe konsumi i ndërmjetëm. Të tre llojet e përdorimeve janë në tabelën e Përdorimit. Ashtu si në tabelën e furnizimit, degët e aktiviteteve ekonomike tregohen në kolona dhe produktet në rreshta. Kolonat janë të ndara sipas kodit NACE. 35 rreshtat e mallrave dhe shërbimeve tregojnë produket e përdorura gjatë zhvillimit të secilit aktivitet ekonomik. Shifrat në këto kolona prezantojnë konsumin e ndërmjetëm. Blerjet kapitale tregohen veçmas. Blerjet e kryera nga familjet (jo të biznesit) përfshihen tek konsumi final i familjeve. Tek konsumi përfundimtar i familjeve nuk përfshihen blerjet e banesave, të cilat përfshihen me formimin e kapitalit.

Për përpilimin e tabelës së përdorimit me çmime bazë të tregut, taksat, subvencionet marzhet tregtare, marzhet e transportit janë shpërndarë mekanikisht me metodën prorata midis konsumit përfundimtar dhe konsumit të ndërmjetëm.

Përdorimi i Tabelave të Burim – Përdorimit 2015, pasqyron shpërndarjen e TVSH-së në një matricë të përbërë prej 35 mallrash dhe 35 aktivitetesh ekonomike, si dhe vlerësimi i TVSH-së së paguar nga konsumi final i familjes dhe administratës publike.

Të dhënat në baza rrejdhëse për TVSH-në e aplikuar për prodhimin e brendshëm dhe mallrat e tregtuara janë marrë nga Ministria e Financave dhe Ekonomisë dhe DPT-ja. Të dhënat janë në nivel 4-shifror, sipas klasifikimit NACE dhe janë grumbulluar në nivel 2-shifror, sipas klasifikimit CPA.

**TVSH-ja zbatohet për përdorimet e mëposhtme:**

* Konsumi i ndërmjetëm
* Konsumi final familjar (rezidentët jashtë vendit janë të përjashtuar),
* Konsumi i administratës publike dhe NPISH.
* Formimi i kapitalit fiks bruto

Matrica e TVSH-së u përpilua me konsulencën dhe ndihmën e ekspertëve të Bankës Botërore.

Për ndërtimin e matricës, janë ndjekur hapat e mëposhtëm:

1. Nga tabela e Përdorimit, ndërtohen dy vektorë:

➢ vektori i “konsumit të familjes dhe administratës publike”;

* vektori i “konsumit të ndërmjetëm dhe formimi i kapitalit fiks bruto”.

1. Llogaritja e peshës specifike të çdo komponenti në secilin prej vektorëve.
2. Bazuar në peshat specifike, llogariten vektorët e TVSH-së për Konsumin Final dhe të Qeverisë, Konsumin e Ndërmjetëm dhe Formimin Bruto të kapitalit fiks në 35 CPA 2-shifrore.
3. Këta vektorë janë llogaritur mekanikisht (prorata), sipas strukturës së tyre përkatëse në Tabelën e Përdorimit.
4. Totali i TVSH-së i krijuar nga struktura e Tabelës së Përdorimit është i barabartë me vlerat e TVSH-së së rrjedhshme të siguruara nga MFE.

Vlerësimi i peshës specifike të shpenzimeve tatimore për secilin prej 35 mallrave të TBP-së përfshijnë përjashtimet dhe pjesën e taksuar me normën 0%.

Baza e të dhënave të siguruara nga DPT është përdorur për vlerësimin e peshave specifike të përjashtimeve, shitjeve të tatueshme me shkallë zero përqind, si dhe shitjeve tërësisht të tatueshme. Informacioni në nivelin 4 shifror të aktivitetit NACE është grumbulluar në nivelin 2 shifror.

# ANEKSI 2 – AKCIZA

### Shtojca 1 - Vlerësimi i detajuar i shpenzimeve tatimore të akcizës

*Tabela 15: Shpenzimet tatimore të detajuara të Akcizës*

|  |  |  |  |  |  |
| --- | --- | --- | --- | --- | --- |
| Nr. | Produkti | Shpenzimi tatimor | Të ardhurat totale | Pjesa e totalit | Pjesa e shpenzimit tatimor |
| 1 | Peshkimi | 368,234,928 | 25,243,311,000 | 30% | 1% |
| 2 | Karburant produkte të tjerë | 32,052,431 | 3% | 0% |
| 3 | Duhan i Importuar | 6,594 | 420,283,424 | 0% | 0% |
| 4 | Duhani i vendit | 53,665,424 | 67,620,395 | 4% | 79% |
| 5 | Birra | 341,641,063 | 2,755,332,706 | 28% | 12% |
| 6 | Verë Spumante | 11,532,463 | 8,813,657 | 1% | 131% |
| 7 | Verë <= 12.5% alk nga prodhues <=10.000 HL | 240,830,189 | 80,669,971 | 20% | 299% |
| 8 | Verë > 12.5% alk nga prodhues <= 10.000 HL | 28,218,375 | 13,142,265 | 2% | 215% |
| 9 | Verë <= 12.5% alk nga prodhues > 10.000 HL | 8,670,492 | 51,566,388 | 1% | 17% |
| 10 | Verë <= 12.5% alk nga prodhues > 10.000 HL | 2,456,998 | 88,840,562 | 0% | 3% |
| 11 | Verë Spumante e importuar | - | 2,464,574 | 0% | 0% |
| 12 | Verë e importuar <= 12.5% alk nga prodhues > 10.000 HL | 502,080 | 2,569,800 | 0% | 20% |
| 13 | Verë e importuar > 12.5% alk nga prodhues > 10.000 HL | 1,838,179 | 1,807,920 | 0% | 102% |
| 14 | Verë <= 12.5% alk nga prodhues <=10.000 HL | 126,423,842 | 42,239,080 | 10% | 299% |
| 15 | Verë > 12.5% alk nga prodhues <= 10.000 HL | 11,658,150 | 5,814,525 | 1% | 201% |
| 16 | Verë Spumante | 263,027 | 201,139 | 0% | 131% |
| 17 | Verë <= 12.5% alk nga prodhues > 10.000 HL | 138,947 | 1,355,077 | 0% | 10% |
| 18 | Verë > 12.5% alk nga prodhues > 10.000 HL | - | 1,969,920 | 0% | 0% |
|  | Totali | 1,228,126,588 | 42,269,306,943 | 100% | 3% |

### Shtojca 2 – Normat ligjore të Akcizës për produktet kryesore

*Tabela 16: Normat ligjore të Akcizë,s sipas ligjit për Akcizat*

|  |  |  |  |  |
| --- | --- | --- | --- | --- |
|  | | |  |  |
| B000  Birra | 22 03 | Birrë e bërë nga malto: - nga prodhues vendës e të huaj, ligjërisht dhe ekonomikisht të pavarur, me sasi më të vogël se 200 000 HL në vit | | 360 lekë/HL/ shkallë alkoolometrike  710 lekë/HL/ shkallë alkoolometrike |
| Nga prodhues vendës e të huaj, ligjërisht dhe ekonomikisht të pavarur, me sasi më të madhe se 200 000 HL në vit | |
| W200  Vera e qetë dhe pijet e qeta të fermentuara | 22 04 21  22 04 29  22 04 30  22 04 30 10  22 04 30 96  22 04 30 98  22 05 10 10  22 05 90 10  22 06 00 10  22 06 00 59  22 06 00 89 | Verë e qetë dhe musht rrushi; Vermuth e verëra të tjera të përgatitura nga bimë ose substanca aromatizuese; pije të tjera të fermentuara (p.sh. musht molle, musht dardhe, hydromel); përzierje të pijeve të fermentuara dhe përzierje të pijeve të fermentuara dhe pijeve joalkoolike të pagazuara.   * nga prodhues vendës e të huaj me sasi < = 10 000 hektolitër/vit * nga prodhues vendës e të huaj me sasi > 10 000 hektolitër/vit | | 3 000 lekë/HL për verërat me forcë alkoolike deri në 12,5 gradë dhe 4 000 lekë/HL për verërat me forcë alkoolike mbi 12,5 gradë 10 000 lekë/HL për verërat me forcë alkoolike deri në 12,5 gradë dhe 12 000 lekë/HL për verërat me forcë alkoolike mbi 12,5 gradë |
| W300  Vera spumante,  Shampanja dhe pijet e fermentuara dhe të gazuara | 22 04 10  22 04 21 06  22 04 21 07  22 04 21 08 | Verërat spumante, Shampanja; Verë ndryshe nga ato të nënkreut 220410, në shishe me tapa “kërpudhë” që lidhet me mbërthyes | | 5 200 lekë/HL |
| E440 | 27 10 19 31 deri  27 10 19 48 | Vajra të rënda (gazoil) | | 37 lekë/litri |
| E450 | 27 10 19 51 deri  27 10 19 69 | Vajra të rënda si lëndë djegëse (lëndë djegëse, solar,  mazut) | | 37 lekë/kg |

1. fitimi i tatueshëm mund të ndryshojë nga fitimi para taksave. [↑](#footnote-ref-1)
2. Norma statutore është norma/shkalla e akcizës që përcaktohet në ligjin për Akcizat në Republikën e Shqipërisë. Normat e akcizës për secilin produkt janë paraqitur në seksionin e Anekseve. [↑](#footnote-ref-2)
3. Kjo tabelë i referohet vitit 2018. Në ndryshimet e vitit 2019 intervali i dytë i të ardhurave është bërë 30.000-150.000. [↑](#footnote-ref-3)
4. Si bazë krahasimore është marrë norma 15% për disa arsye. Së pari, norma 15% është norma bazë e tatimit për pothuajse të gjitha llojet e tjera të të ardhurave, kështu që është supozuar sikur të ardhurat nga puna dhe shpërblimet të trajtohen njëlloj si të ardhurat e tjera. Së dyti, norma 15% është afërsisht sa dyfishi i normës mesatare të tatimit nga të ardhurat personale për vitin 2018. [↑](#footnote-ref-4)
5. Ndarja në këto periudha është bërë për arsye se të dhënat për vitin 2019 i kemi deri në muajin Gusht. [↑](#footnote-ref-5)
6. Kemi marë të ardhurat nga taksa e fjetjes në hotel për 9-mujorin e vitit 2019, të cilat rezultojnë 172,921 mijë lekë dhe i kemi shumëzuar me 12/9. [↑](#footnote-ref-6)
7. Krahasimi është bërë muaj me muaj (për shembull: muaji qershor 2017 është krahasuar me Qershor 2018 dhe me Qershor 2019). [↑](#footnote-ref-7)